text:
ZIMENE BAIBULO LIMANENA
Chiwawa
Kuyambira kale anthu akhala akuchita zachiwawa. Kodi anthu apitirizabe kuchita zimenezi mpaka kalekale?
Kodi Mulungu amagwirizana ndi zoti anthu azichita zachiwawa?
ZIMENE ANTHU AMANENA
Anthu ambiri, ngakhalenso anthu opemphera, amaona kuti kuchita chiwawa sikulakwa ngati ukubwezera munthu amene wakulakwira. Komanso anthu ambiri amaona kuti kuonera mafilimu achiwawa kulibe vuto lililonse.
ZIMENE BAIBULO LIMANENA
Pafupi ndi mzinda wa Mosul, womwe uli kumpoto kwa dziko la Iraq, kuli malo omwe panali mzinda wa Nineve. Mzindawu unali likulu la Ufumu wa Asuri. Baibulo linali litaneneratu kuti ‘Nineve adzakhala bwinja’ ngakhale kuti pa nthawiyi n’kuti zinthu zikuyenda bwino mumzindawu. (Zefaniya 2:13) Yehova anati: “Ndidzakuchititsa kukhala chinthu chonyozeka ndiponso choopsa.” N’chifukwa chiyani ananena zimenezi? Chifukwa choti mzinda wa Nineve unali “mzinda wokhetsa magazi.” (Nahumu 1:1; 3:1, 6) Lemba la Salimo 5:6 limanena kuti Yehova amadana ndi “munthu wokhetsa magazi.” Choncho, mabwinja a mzinda wa Nineve ndi umboni woti mawu a Yehova anakwaniritsidwa.
Amene anayambitsa chiwawa ndi Satana Mdyerekezi, yemwe ndi mdani wamkulu wa Mulungu komanso wa anthufe. Ndipotu Yesu anamutchula kuti “wopha anthu.” (Yohane 8:44) Komanso chifukwa choti “dziko lonse lili m’manja mwa woipayo,” anthu ambiri amakonda kuchita chiwawa ndiponso kuonera mafilimu achiwawa. (1 Yohane 5:19) Koma kuti Mulungu azitikonda, tiyenera kupewa zachiwawa n’kumachita zimene iye amafuna. * Kodi n’zothekadi kuchita zimenezi?
“Yehova . . . amadana kwambiri ndi aliyense wokonda chiwawa.”—Salimo 11:5.
Kodi anthu achiwawa angasinthe?
ZIMENE ANTHU AMANENA
Anthu amachita zachiwawa chifukwa ndi mmene alili ndipo zimenezi sizingasinthe.
ZIMENE BAIBULO LIMANENA
“Mutaye mkwiyo, kupsa mtima, kuipa, ndi mawu achipongwe, ndipo pakamwa panu pasatuluke nkhani zotukwana.” Limanenanso kuti: “Vulani umunthu wakale pamodzi ndi ntchito zake, ndipo muvale umunthu watsopano.” (Akolose 3:8-10) Kodi pamenepa Mulungu akufuna kuti tichite zinthu zomwe sitingakwanitse? Ayi. Mulungu amadziwa kuti munthu akhoza kusintha. * Koma kodi zimenezi zingatheke bwanji?
Choyamba, munthu ayenera kuphunzira Baibulo kuti adziwe Mulungu. (Akolose 3:10) Munthu akaphunzira za Mulungu ndi zimene Mulunguyo amafuna, amayamba kumukonda komanso kupewa zimene amadana nazo.—1 Yohane 5:3.
Chachiwiri, munthu ayenera kusankha bwino anthu ocheza nawo. Baibulo limati: “Usamagwirizane ndi munthu aliyense wokonda kukwiya, ndipo usamayende ndi munthu waukali, kuti usazolowere njira zake ndi kuikira moyo wako msampha.”—Miyambo 22:24, 25.
Chachitatu, munthu ayenera kuzindikira kuti amene amachita zachiwawa ndi wolephera, ndipo satha kudziletsa. Koma munthu wokonda mtendere amadziletsa ndipo amaposa munthu wamphamvu. Lemba la Miyambo 16:32 limati: “Munthu wosakwiya msanga ndi wabwino kuposa munthu wamphamvu.”
“Yesetsani kukhala pa mtendere ndi anthu onse.”—Aheberi 12:14.
Kodi chiwawa chidzatha?
ZIMENE ANTHU AMANENA
Anthu akhala akuchita chiwawa kuyambira kale ndipo adzachita zimenezi mpaka kalekale.
ZIMENE BAIBULO LIMANENA
“Patsala kanthawi kochepa, woipa sadzakhalakonso . . . koma anthu ofatsa adzalandira dziko lapansi, ndipo adzasangalala ndi mtendere wochuluka.” (Salimo 37:10, 11) Choncho, mofanana ndi mmene anachitira ndi mzinda wa Nineve, Mulungu adzawononga anthu achiwawa n’cholinga choti asamadzavutitsenso anthu ofatsa ndi okonda mtendere.—Salimo 72:7.
Kuti Mulungu asadzatiwonongere limodzi ndi anthu amenewa, tiyenera kumachita zimene amafuna komanso kumakhala mwamtendere ndi anthu. Lemba la 2 Petulo 3:9 limati: “Yehova . . . akuleza nanu mtima, pakuti safuna kuti wina aliyense adzawonongedwe, koma amafuna kuti anthu onse alape.”
“Adzasula malupanga awo kuti akhale makasu a pulawo, ndi mikondo yawo kuti ikhale zida zosadzira mitengo.”—Yesaya 2:4.
^ ndime 7 Kale Mulungu ankalola Aisiraeli kumenya nkhondo kuti asalandidwe malo awo. (2 Mbiri 20:15, 17) Koma zimenezi zinatha pamene anathetsa pangano lomwe anachita ndi Aisiraeli n’kukhazikitsa mpingo wachikhristu womwe anthu ake amapezeka padziko lonse.
^ ndime 11 Nkhani zina za anthu omwe anasintha makhalidwe awo oipa, mungazipeze m’magazini a Nsanja ya Olonda. Nkhanizi zimakhala ndi mutu wakuti, “Baibulo Limasintha Anthu.”
Onaninso
N’zotheka Kuthetsa Nkhanza za M’banja
Kodi malangizo a m’Baibulo angathandize bwanji mwamuna ndi mkazi kuti asiye khalidwe la nkhanza?


c: text/html

text:
Mverani Mulungu Kuti Mudzapeze Moyo Wosatha
Mlengi akufuna kutitsogolera, kutiteteza komanso kutidalitsa.
Mawu Oyamba
Mulungu amakonda anthu ndipo amawaphunzitsa kuti zinthu ziziwayendera bwino.
Kodi Mulungu Amalankhula Nafe Motani?
Tiyenera kudziwa zoyenera kuchita komanso amene angatithandize kuzichita.
Kodi Mulungu Woona Ndani?
Tingadziwe dzina lake komanso makhalidwe ake.
Kodi Moyo Unali Wotani m’Paradaiso?
Buku loyamba la m’Baibulo limafotokoza za moyo wa m’Paradaiso.
Kodi Chinachitika N’chiyani Adamu ndi Hava Atamvera Satana?
Anthu anayamba kuchita zoipa.
Chigumula Chisanachitike, Kodi Ndani Anamvera Mulungu Ndipo Ndani Amene Sanamumvere?
Kodi mitima ya anthu inkasiyana bwanji?
Kodi Tikuphunzirapo Chiyani pa Zimene Zinachitika Nthawi ya Chigumula?
Tikhoza kuphunzira kanthu pa nkhaniyi.
Kodi Yesu Anali Ndani?
N’chifukwa chiyani tiyenera kudziwa bwino Yesu?
Kodi Imfa ya Yesu Imakukhudzani bwanji?
Imathandiza kuti tidzapeze madalitso osaneneka.
Kodi Paradaiso Adzabwera Liti?
Baibulo linaneneratu zimene zidzachitike Paradaiso akayandikira.
Kodi Anthu Omvera Mulungu Adzalandira Madalitso Otani?
Zinthu zimene mukulakalaka kudzaona.
Kodi Yehova Amamvetsera Mapemphero Athu?
Kodi ndi zinthu ziti zimene mungatchule m’mapemphero anu?
Kodi Mungatani Kuti Aliyense M’banja Mwanu Azisangalala?
Mulungu amene anayambitsa banja amapereka malangizo abwino kwambiri.
Kodi Tiyenera Kuchita Chiyani Kuti Tikondweretse Mulungu?
Pali zinthu zina zimene Mulungu amadana nazo komanso zimene amakondwera nazo.
Kodi Mungasonyeze Bwanji Kuti Ndinu Wokhulupirika kwa Yehova?
Zimene mumasankha kuchita ndi zomwe zimasonyeza ngati muli wokhulupirika.

robotstxt: allowed

filter: keep


text:
Mfundo Zokhudza Maofesi Ndiponso Kuona Malo
Tikukuitanani kuti mudzaone maofesi athu komanso malo athu osindikizira mabuku ndipo tidzakulandirani ndi manja awiri. Dziwani malo amene kuli maofesiwa komanso nthawi imene mungaone malo.
Russia
Administrative Center of JWs in Russia
Ul. Srednyaya 6
Solnechnoye, Kurortnyi Rayon
197739 ST. PETERSBURG
RUSSIA
+7 812-702-26-90
+7 812-432-95-50
Kuona Malo
Lolemba mpaka Lachisanu
8:30 a.m. mpaka 10:30 a.m. ndi 1:00 p.m. mpaka 3:00 p.m.
Nthawi yonse: Ola limodzi ndi hafu
Zimene Timachita
Timayang’anira ntchito yomasulira mabuku ofotokoza nkhani za m’Baibulo m’zinenero 33, kuphatikizapo Chinenero Chamanja cha ku Russia. Timayang’aniranso ntchito imene mipingo pafupifupi 2,500 ya Mboni za Yehova ikugwira.


text:
Zimene Mungachite Pophunzitsa Ena Kuti Akhale Akulu
“Zinthu zimene unazimva kwa ine . . . , uziphunzitse kwa anthu okhulupirika.”—2 TIM. 2:2.
1. (a) Perekani zitsanzo zakale zosonyeza kuti kuphunzitsa ena n’kofunika? (b) N’chifukwa chiyani nafenso masiku ano tiyenera kuphunzitsidwa? (c) Kodi tikambirana chiyani m’nkhaniyi?
ATUMIKI a Mulungu amadziwa kuti kuphunzitsa ena n’kothandiza kwambiri. Mwachitsanzo, Abulamu anakwanitsa kupulumutsa m’bale wake Loti chifukwa choti anali ndi “anyamata ake odziwa kumenya nkhondo” kapena kuti ophunzitsidwa bwino. (Gen. 14:14-16) M’nthawi ya Mfumu Davide, anthu omwe ankaimba m’nyumba ya Mulungu anali “ophunzitsidwa kuimbira Yehova” ndipo izi zinkalemekeza Yehova. (1 Mbiri 25:7) Masiku ano tikumenya nkhondo yolimbana ndi Satana ndi otsatira ake. (Aef. 6:11-13) Komanso tikuyesetsa kuchita zimene tingathe kuti tizitamanda Yehova. (Aheb. 13:15, 16) Choncho nafenso tiyenera kuphunzitsidwa kuti zinthu zizitiyendera bwino. Kuti zimenezi zitheke, Yehova waika akulu m’mipingo kuti aziphunzitsa ena. (2 Tim. 2:2) Mu nkhaniyi tikambirana zimene akulu angachite pophunzitsa ena kuti akhale akulu.
ATHANDIZENI KUTI AZIKONDA KWAMBIRI YEHOVA
2. (a) Kodi mkulu ayenera kuchita chiyani asanayambe kuphunzitsa munthu wina zinthu zatsopano? (b) Kodi zimenezi n’zothandiza bwanji?
2 Akulu ali ngati mlimi. Nthawi zina, mlimi amayamba wathira manyowa m’munda asanabzalemo mbewu. N’chimodzimodzi ndi kuphunzitsa anthu ena zinthu zatsopano. Choyamba, muyenera kuwathandiza kudya chakudya chabwino chochokera m’Mawu a Mulungu. Izi zimathandiza kuti aphunzire bwino zinthu zatsopanozo.—1 Tim. 4:6.
3. (a) Kodi mungagwiritse ntchito bwanji mawu a Yesu a pa Maliko 12:29, 30? (b) Kodi pemphero lingathandize bwanji munthu amene mukumuphunzitsa?
3 Kodi mungadziwe bwanji ngati mfundo za m’Malemba zikuthandiza munthuyo? Mwina mungamufunse kuti: “Kodi inuyo mutadzipereka kwa Yehova munasintha zinthu ziti?” Funso limeneli likhoza kuthandiza kuti mukambirane mfundo zambiri zolimbikitsa kutumikira Yehova ndi moyo wathu wonse. (Werengani Maliko 12:29, 30.) Pambuyo pokambirana mfundo ngati zimenezi mukhoza kupemphera naye. Ndiyeno m’pempherolo mungapemphe Yehova kuti amupatse mzimu woyera kuti umuthandize kuphunzira zinthu zatsopano. M’baleyo akhoza kusangalala kumva pemphero losonyeza kuti mumamuganizira kwambiri.
4. (a) Kodi mungagwiritse ntchito malemba ati pothandiza munthu kuti azikonda kwambiri Yehova? (b) Kodi akulu amafunitsitsa kuti munthu amene akumuphunzitsa atani?
4 Poyamba kuphunzitsa munthu, muyenera kukambirana naye nkhani zina za m’Baibulo zimene zingamuthandize kukhala ndi mtima wofuna kutumikira, kukhala wodalirika komanso wodzichepetsa. (1 Maf. 19:19-21; Neh. 7:2; 13:13; Mac. 18:24-26) Makhalidwe amene tatchulawa ali ngati manyowa othandiza munthu wophunzirayo. Tikutero chifukwa chakuti amathandiza kuti ayambe mwamsanga kukonda kwambiri Yehova. Mkulu wina wa ku France, dzina lake Jean-Claude, anati: “Chimene ndimafunitsitsa n’kuthandiza wophunzirayo kuti azikonda kwambiri Yehova. Ndimayesetsa kupeza mpata wokambirana naye malemba amene angamutsegule m’maso kuti aone ‘zinthu zodabwitsa’ za m’Mawu a Mulungu.” (Sal. 119:18) Kodi ndi zinthu ziti zimene mungachite pothandiza munthuyo pa mbali imeneyi?
ATHANDIZENI KUKHALA NDI ZOLINGA
5. (a) Kodi kukambirana ndi munthu zolinga zake n’kothandiza bwanji? (b) N’chifukwa chiyani akulu ayenera kuthandiza achinyamata kukhala ndi zolinga adakali aang’ono? (Onani mawu am’munsi.)
5 Choyamba, tiyenera kufunsa munthu amene tikufuna kumuphunzitsayo zolinga zake. Ngati alibe zolinga zilizonse, muyenera kumuthandiza kukhala ndi zolinga zimene angazikwanitsedi. Mwina mungamufotokozere zolinga zomwe munali nazo ndiponso mmene munamvera mutazikwaniritsa. Zimenezi zingaoneke zazing’ono koma zimathandiza. Chitsanzo ndi m’bale wina wa ku Africa dzina lake Victor. Iye ndi mkulu komanso mpainiya ndipo anati: “Ndili wamng’ono mkulu wina anandifunsa mafunso ochepa okhudza zolinga zanga. Mafunsowo anandithandiza kuyamba kuganizira kwambiri za utumiki wanga.” Akulu enanso omwe amakonda kuphunzitsa ena anafotokoza kuti m’pofunika kuyamba kuphunzitsa achinyamata adakali aang’ono. Ndi bwino kuwapatsa ntchito zina mumpingo zogwirizana ndi msinkhu wawo. Kuphunzitsa achinyamatawa kungawathandize kukhala ndi zolinga isanafike nthawi yomwe angasokonezedwe ndi zinthu zina.—Werengani Salimo 71:5, 17. *
6. Kodi Yesu ankaphunzitsa bwanji anthu ena?
6 Pophunzitsa anthu, Yesu ankafotokoza zoyenera kuchita ndiponso zifukwa zake. Mwachitsanzo, asanauze ophunzira ake ntchito yoti agwire, Yesu anawauza chifukwa chake ayenera kumvera. Iye anati: “Ulamuliro wonse waperekedwa kwa ine kumwamba ndi padziko lapansi.” Kenako ananena kuti: “Choncho pitani mukaphunzitse anthu a mitundu yonse.” (Mat. 28:18, 19) Pophunzitsa munthu, nanunso muyenera kumufotokozera zimene ayenera kuchita ndiponso zifukwa zake.
7, 8. (a) Kodi akulu masiku ano angatsanzire bwanji Yesu pophunzitsa ena? (b) N’chifukwa chiyani kuyamikira ena n’kothandiza? (c) Kodi akulu angaphunzitse bwanji anthu ena? (Onani bokosi lakuti “Kodi Tingawaphunzitse Bwanji?”)
7 Mukamauza munthu zoyenera kuchita, muzimufotokozera zifukwa zake zochokera m’Malemba. Mukamachita zimenezi mudzamuthandiza kutsatira mfundo za m’Baibulo. Tiyerekeze kuti mukupempha m’bale kuti ayeretse kanjira kopita ku Nyumba ya Ufumu. Mwina mungakambirane naye lemba la Tito 2:10 ndipo mungafotokoze kuti ntchitoyo idzakometsera “chiphunzitso cha Mpulumutsi wathu Mulungu.” Mungamufotokozerenso mmene ntchitoyo ingathandizire anthu achikulire mumpingo. Mukamakambirana mwa njira imeneyi, zidzathandiza munthuyo kugwira ntchitoyo ndi mtima wofuna kuthandiza anthu osati mongotsatira malamulo. Iye adzasangalala kwambiri poona kuti ntchito yake yathandiza abale ndi alongo.
8 Muziyamikira munthu amene mukumuthandizayo ngati wayesetsa kutsatira zimene mukumuphunzitsa. Kodi zimenezi n’zothandiza bwanji? Kuyamikira munthu kuchokera pansi pa mtima kuli ngati kuthirira mbewu kuti zikule bwino.—Yerekezerani ndi Mateyu 3:17.
VUTO LINA
9. (a) Kodi akulu amene amatumikira m’mayiko otukuka amakumana ndi vuto liti? (b) N’chifukwa chiyani achinyamata m’mayiko amenewa saika Yehova pa malo oyamba?
9 Akulu amene akutumikira m’mayiko otukuka amakumana ndi vuto lina. Zimakhala zovuta kwambiri kulimbikitsa achinyamata a zaka za m’ma 20 kapena 30 kuti azichita zambiri mumpingo. Titafunsa akulu amene atumikira nthawi yaitali m’mayiko 20 oterewa, anatiuza chimene chimachititsa vutoli. Chifukwa chimodzi ndi chakuti achinyamatawo amalimbikitsidwa kuphunzira kwambiri kapena kupeza ntchito zapamwamba osati kutumikira Yehova. Achinyamata oterewa saika Yehova pa malo oyamba.—Mat. 10:24.
10, 11. (a) Kodi mkulu angathandize bwanji m’bale amene akuoneka kuti safuna kuchita zambiri mumpingo? (b) Kodi ndi mfundo ziti za m’Malemba zimene angagwiritse ntchito pokambirana naye? (Onani mawu am’munsi.)
10 Pamafunika khama komanso kuleza mtima kuti tithandize wachinyamata amene safuna kuchita zambiri mumpingo. Alimi ena amapeza njira yowongolera mbewu zopindika kuti zikule bwino. Amachita zimenezi mwapang’onopang’ono. N’chimodzimodzi ndi kuthandiza achinyamata kuti asinthe maganizo n’kukhala ndi mtima wofuna kutumikira. Koma kodi tingachite bwanji zimenezi?
11 Choyamba muyenera kupeza mpata wocheza nawo. Athandizeni kudziwa kuti ndi anthu ofunika kwambiri mumpingo. Ndiyeno pang’ono ndi pang’ono muzikambirana nawo malemba amene angawathandize kuganizira zimene analonjeza podzipereka kwa Yehova. (Mlal. 5:4; Yes. 6:8; Mat. 6:24, 33; Luka 9:57-62; 1 Akor. 15:58; 2 Akor. 5:15; 13:5) Mwina mungamufunse kuti, ‘Kodi pamene unkadzipereka kwa Yehova unamulonjeza kuti chiyani?’ Kenako mungamufunse kuti, ‘Ukuganiza kuti Yehova anamva bwanji tsiku limene unabatizidwa?’ (Miy. 27:11) ‘Nanga ukuganiza kuti Satana anamva bwanji?’ (1 Pet. 5:8) Dziwani kuti mukawerenga naye malemba oyenerera akhoza kusintha kwambiri.—Werengani Aheberi 4:12. *
MUZIYESETSA KUKHALA OKHULUPIRIKA
12, 13. (a) Kodi Elisa anasonyeza khalidwe lotani pamene ankaphunzitsidwa? (b) Kodi Elisa anadalitsidwa bwanji chifukwa chokhala wokhulupirika?
12 Kodi achinyamata muyenera kuchita chiyani kuti zinthu zikuyendereni bwino? Kuti tiyankhe funsoli tiyeni tikambirane za munthu wina wakale.
13 Zaka pafupifupi 3,000 zapitazo, mneneri Eliya anapempha Elisa kuti akhale mtumiki wake. Nthawi yomweyo iye anavomera ndipo anali wokhulupirika. Ankatumikira Eliya ngakhale pa ntchito zooneka zonyozeka. (2 Maf. 3:11) Ndiyeno patapita zaka 6, Elisa anazindikira kuti kwatsala nthawi yochepa kuti Eliya asiye kutumikira ku Isiraeli. Pa nthawiyi Eliya anali ataphunzitsa Elisa zinthu zambiri ndipo anamuuza katatu kuti asiye kumutsatira. Pa nthawi zonsezi Elisa ankayankha kuti: “Sindikusiyani.” Iye sanafune kusiyana ndi Eliya ngakhale pang’ono. Yehova anadalitsa Elisa chifukwa cha kukhulupirika kwake. Iye anali ndi mwayi woona zinthu zochititsa mantha pa nthawi imene Eliya ankachoka.—2 Maf. 2:1-12.
14. (a) Kodi achinyamata angatsanzire bwanji Elisa? (b) N’chifukwa chiyani achinyamata ayenera kukhala okhulupirika?
14 Kodi achinyamatanu mungatsanzire bwanji Elisa? Mukapatsidwa ntchito zooneka ngati zonyozeka muzizigwira mokhulupirika. Muziona kuti akulu amene akupatsani ntchitoyo ndi anzanu ndipo asonyezeni kuti mumayamikira kwambiri zimene akuchita pokuthandizani. Mukamatero mudzakhala ngati mukuuza akuluwo kuti: “Sindikusiyani.” N’chifukwa chiyani muyenera kukhala okhulupirika? Mukakhala okhulupirika akulu adzaona kuti Yehova akufuna kuti mupatsidwe maudindo ena mumpingo.—Sal. 101:6; Werengani 2 Timoteyo 2:2.
MUZITSATIRA ZIMENE MWAPHUNZITSIDWA
15, 16. (a) Kodi Elisa anasonyeza bwanji kuti ankatsatira zimene anaphunzitsidwa? (Onani chithunzi patsamba 9.) (b) N’chiyani chinatsimikizira aneneri a ku Yeriko kuti mzimu wa Eliya uli pa Elisa?
15 Nkhani ya Elisa ikusonyezanso zimene abale angachite posonyeza kuti amalemekeza akulu amene atumikira nthawi yaitali. Tsiku lina, Eliya ndi Elisa anakumana ndi ana a aneneri ku Yeriko ndipo kenako anapita kumtsinje wa Yorodano. Atafika, “Eliya anatenga chovala chake chauneneri n’kuchipinda. Atatero anamenya nacho madzi a mtsinjewo, ndipo pang’onopang’ono madzi onsewo anagawanika.” Iwo anawoloka pouma ndipo ankayenda, uku akulankhulana. Pa nthawiyi Elisa sankadzitenga kuti akudziwa zonse. Elisa ankasunga mumtima mawu onse amene Eliya ankamuuza. Ankachita zimenezi mpaka nthawi imene Eliya anatengedwa mumphepo yamkuntho. Ndiyeno pobwerera Elisa anafikanso pamtsinje paja. Iye anatenga chovala cha Eliya chija n’kunena kuti: “Ali kuti Yehova Mulungu wa Eliya?” Atatero madziwo anagawanikanso.—2 Maf. 2:1-14.
16 Taonani kuti chozizwitsa choyamba chimene Elisa anachita chinali chofanana ndendende ndi chimene Eliya anachita. Kodi tikuphunzirapo chiyani? N’kutheka kuti Elisa sankaganiza kuti ali ndi mphamvu zonse moti akhoza kuchita zosiyana ndi zimene Eliya ankachita. Iye ankatsatira zimene Eliya ankachita potumikira Yehova ndipo izi zinachititsa aneneri a ku Yeriko kutsimikizira kuti mzimu wa Eliya uli pa Elisa. (2 Maf. 2:15) Elisa anagwira ntchito yauneneri kwa zaka 60 ndipo Yehova anamuthandiza kuchita zozizwitsa zambiri kuposa zimene Eliya anachita. Kodi tikuphunzirapo chiyani pamenepa?
17. (a) Kodi anthu amene akuphunzitsidwa angatsanzire bwanji Elisa? (b) Kodi Yehova angathandize bwanji anthu okhulupirika amene aphunzitsidwa bwino?
17 Mukapatsidwa udindo mumpingo, musamakhale ndi mtima wofuna kusinthiratu zinthu. Kumbukirani kuti zinthu zimasinthadi mumpingo malinga ndi mmene zinthu zilili kapena malinga ndi malangizo amene gulu lapereka, osati chifukwa cha mtima wanu wofuna kusintha zinthu. Paja aneneri ena aja anatsimikizira zoti Elisa ndi mneneri chifukwa choti ankatsatira zimene Eliya ankachita. Anthu mumpingo adzatsimikiziranso kuti muchita bwino udindo wanu ngati mutsatira njira zimene akulu ena ankatsatira mogwirizana ndi mfundo za m’Malemba. (Werengani 1 Akorinto 4:17.) Pang’ono ndi pang’ono, mudzayamba kudziwa zambiri ndipo mudzathandiza kuti mpingo usinthe zinthu zina n’cholinga choti uzitsatira malangizo a gulu la Yehova. Mukatero, Yehova akhoza kukuthandizani ngati mmene anachitira ndi Elisa ndipo mukhoza kuchita zambiri kuposa aphunzitsi anu.—Yoh. 14:12.
18. N’chifukwa chiyani kuphunzitsa ena mumpingo n’kofunika kwambiri masiku ano?
18 Tikukhulupirira kuti malangizo amene ali mu nkhaniyi komanso yapita ija athandiza akulu kupeza nthawi yophunzitsa ena. Tikukhulupiriranso kuti anthu ophunzitsidwawo alandira bwino malangizo amene angapatsidwe n’cholinga choti athandize poweta nkhosa za Yehova. Zonsezi zidzathandiza kuti mipingo ikhale yolimba ndiponso kuti aliyense adzakhalebe wokhulupirika pa nthawi yovuta kwambiri imene ikubwerayi.
^ ndime 5 Ngati wachinyamata akukonda kwambiri Yehova, ndi wodzichepetsa ndipo akukwaniritsa zimene Malemba amanena, akulu angamuvomereze kukhala mtumiki wothandiza ngakhale kuti sanakwanitse zaka 20.—1 Tim. 3:8-10, 12; onani Nsanja ya Olonda ya July 1, 1989, tsamba 29.
^ ndime 11 Mungakambirane naye mfundo za mu Nsanja ya Olonda ya April 15, 2012, tsamba 14 mpaka 16, ndime 8 mpaka 13; ndiponso buku lakuti “Khalanibe M’chikondi cha Mulungu,” mutu 16, ndime 1 mpaka 3.


text:
Musakhale Mbali ya Dzikoli
“Perekani . . . za Mulungu, kwa Mulungu.”—MAT. 22:21.
NYIMBO: 33, 137
1. Kodi zingatheke bwanji kumvera Mulungu komanso olamulira?
MAWU A MULUNGU amatiuza kuti tizimvera olamulira. Koma amanenanso kuti tiyenera kumvera Mulungu osati anthu. (Mac. 5:29; Tito 3:1) Kodi mfundo zimenezi zikutsutsana? Ayi. Yesu anatchula mfundo ina imene ingatithandize kudziwa zoyenera kuchita pa nkhaniyi. Iye anati: “Perekani zinthu za Kaisara kwa Kaisara, koma za Mulungu, kwa Mulungu.” [1] (Mat. 22:21) Kodi tingatsatire bwanji malangizo amenewa? Tiyenera kumvera olamulira polemekeza akuluakulu a boma, kukhoma misonkho komanso kutsatira malamulo amene anakhazikitsa. (Aroma 13:7) Koma olamulira akatiuza kuti tiphwanye malamulo a Mulungu, tiyenera kukana mwaulemu.
2. Kodi tingasonyeze bwanji kuti sitilowerera ndale?
2 Timapereka za Mulungu kwa Mulungu tikamapewa kulowerera ndale. (Yes. 2:4) Choncho sititsutsa boma kapena kulimbikitsa anthu kuti azikonda kwambiri dziko lawo. (Aroma 13:1, 2) Sitivota, sitiima pa chisankho ndipo sitiyesa kusintha zinthu m’boma.
3. N’chifukwa chiyani sitiyenera kulowerera ndale?
3 Baibulo limatiuza zifukwa zomveka zopewera ndale. Chifukwa choyamba n’chakuti timatsanzira Yesu. Paja iye sanali “mbali ya dziko” ndipo sankalowerera ndale. (Yoh. 6:15; 17:16) Chifukwa chachiwiri n’chakuti timafuna kukhala okhulupirika ku Ufumu wa Mulungu. Kodi zingakhale zomveka kuti tizilalikira zoti Ufumu wa Mulungu ndi umene udzathetse mavuto, uku tikuthandizira andale? Anthu a m’zipembedzo zonyenga amagawanika chifukwa cha ndale. Koma Akhristu oona amakhala ogwirizana chifukwa salola kuti ndale ziwagawanitse.—1 Pet. 2:17.
4. (a) N’chifukwa chiyani tinganene kuti nthawi ya mapeto ino tikhoza kukumana ndi mavuto chifukwa cha ndale? (b) N’chifukwa chiyani tiyenera kukonzekera panopa kuti tisakhale mbali ya dzikoli?
4 Mwina panopa m’dziko lathu anthu satikakamiza kuchita ndale. Koma tiyenera kudziwa kuti pamene mapeto akuyandikira, tikhoza kukumana ndi mayesero pa nkhaniyi. M’dzikoli, anthu ambiri ndi “osafuna kugwirizana ndi anzawo” komanso “osamva za ena.” Choncho m’posavuta kuti anthu akhale ogawanika. (2 Tim. 3:3, 4) M’mayiko ena, zinthu zikasintha chifukwa cha ndale, abale ndi alongo amakumana ndi mavuto osayembekezereka. Choncho tiyenera kukonzekera panopa kuti tisakhale mbali ya dzikoli. Tikutero chifukwa chakuti tikangokhala mpaka pamene mayeserowo afika, tikhoza kupezeka tagonja. Tiyeni tsopano tikambirane mfundo 4 zimene zingatithandize pokonzekera kuti tisalowerere ndale.
TIZIONA MABOMA MMENE YEHOVA AMAWAONERA
5. Kodi Yehova amaona bwanji maboma a anthu?
5 Chinthu choyamba chimene chingatithandize, ndi kuona maboma mmene Yehova amawaonera. N’zoona kuti maboma ena angaoneke kuti ndi achilungamo, koma mfundo ndi yakuti cholinga cha Yehova sichinali choti anthu azilamulirana. (Yer. 10:23) Ndale zimachititsa kuti anthu asamagwirizane komanso kuti azikonda kwambiri dziko lawo. Ngakhale wolamulira atakhala wabwino chotani, sangathetse mavuto onse. Chinanso n’chakuti kuyambira mu 1914, maboma a anthu akhala akuchita zinthu zotsutsana ndi Ufumu wa Mulungu. Koma posachedwapa Ufumuwu udzawononga maboma onse.—Werengani Salimo 2:2, 7-9.
6. Kodi tizichita bwanji zinthu ndi akuluakulu a boma?
6 Yehova walola kuti maboma akhalepo n’cholinga choti azikhazikitsa bata. Izi zimathandiza kuti tizilalikira bwinobwino uthenga wa Ufumu. (Aroma 13:3, 4) Paja Yehova amatiuzanso kuti tizipempherera olamulirawa makamaka ngati zimene angasankhe zingakhudze kulambira kwathu. (1 Tim. 2:1, 2) Mofanana ndi Paulo, timathanso kupempha thandizo la boma ngati ena sanatichitire zachilungamo. (Mac. 25:11) N’zoona kuti Baibulo limanena kuti dziko lonse lili m’manja mwa Satana. Koma silinena kuti iye amalamulira mwachindunji munthu aliyense amene ali m’boma. (Luka 4:5, 6) Choncho si bwino kunena kuti wolamulira wakutiwakuti akutsogoleredwa ndi Mdyerekezi. Tiyeneranso kupewa kunenera zoipa “maboma ndiponso olamulira.”—Tito 3:1, 2.
7. Kodi tiyenera kupewa maganizo ati?
7 Timayesetsa kumvera Mulungu popewa kukondera chipani kapena munthu wandale aliyense, kaya akutithandiza kapena akutitsutsa. Koma nthawi zina kuchita zimenezi kumakhala kovuta. Mwachitsanzo, tiyerekeze kuti anthu akufuna kuchotsa boma limene likuzunza anthu kuphatikizapo atumiki a Yehova. Mwina sitingachite nawo zionetsero, koma kodi mumtima mwathu timamva bwanji? (Aef. 2:2) Tizikumbukira kuti zochita komanso zoganiza zathu ziyenera kusonyeza kuti sitilowereradi ndale.
TIZIKHALA “OCHENJERA” KOMA “OONA MTIMA”
8. Kodi tingasonyeze bwanji kuti ndife “ochenjera ngati njoka” koma “oona mtima ngati nkhunda” pa nkhani za ndale?
8 Chinthu chachiwiri chimene chingatithandize, ndi kuyesetsa kukhala “ochenjera ngati njoka koma oona mtima ngati nkhunda.” (Werengani Mateyu 10:16, 17.) Timakhala ochenjera tikamaoneratu mavuto amene angabwere, ndipo timakhala oona mtima tikamapewa kulola mavutowo kutichititsa kulowerera ndale. Tiyeni tikambirane zinthu zina zimene zingatithandize pa nkhaniyi.
9. Kodi tiyenera kupewa chiyani polankhula ndi anthu?
9 Zolankhula zathu. Anthu akayamba kukambirana za ndale, tiyenera kukhala osamala kwambiri. Tikamalalikira tiyenera kupewa kuchemerera kapena kutsutsa chipani kapenanso mtsogoleri winawake. Si bwinonso kukambirana zimene andale akufuna kuchita pothetsa mavuto. M’malomwake, tiyenera kugwiritsa ntchito Baibulo powathandiza kudziwa kuti Ufumu wa Mulungu ndi umene udzathetse mavuto onse. Tiyerekeze kuti anthu ayamba kukambirana zokhudza ukwati wa amuna kapena akazi okhaokha kapena zokhudza kuchotsa mimba. Choyenera kuchita n’kufotokoza mfundo za m’Baibulo pa nkhaniyi komanso zimene timachita potsatira mfundozo. Pochita zimenezi tisasonyeze kuti tikugwirizana ndi maganizo a anthu ena andale. Komanso anthu akamanena kuti malamulo ena ayenera kusinthidwa kapena kuchotsedwa, sitiyenera kusonyeza kuti tili mbali inayake. Tisamawakakamizenso kuti atsatire maganizo athu.
10. Kodi tingapewe bwanji kusokonezedwa ndi ofalitsa nkhani?
10 Ofalitsa nkhani. Ofalitsa nkhani ambiri amalemba nkhani mokondera mbali inayake. Ndipo mabungwe ambiri ofalitsa nkhani amakhala a boma kapena a anthu andale. Atolankhani amatha kunena zinthu zokomera boma kapena chipani chinachake. Choncho tiyenera kupewa kutengeka ndi maganizo awo. Ndi bwino kudzifunsa kuti: ‘Kodi ineyo ndimakonda kumvetsera mtolankhani winawake chifukwa choti ndimagwirizana ndi zimene amanena pa nkhani za ndale?’ Ngati tikufuna kumvetsera nkhani ndi bwino kusankha kumene tingamve zoona. Komanso tizipewa kumangomvetsera nkhani zolimbikitsa ndale kapena zosagwirizana ndi “chitsanzo cha mawu olondola” opezeka m’Baibulo.—2 Tim. 1:13.
11. Kodi kukonda kwambiri chuma chathu kungatilepheretse bwanji kukhala okhulupirika?
11 Kukonda chuma. Ngati timakonda kwambiri chuma tikhoza kugonja titayesedwa pa nkhani zokhudza ndale. Mlongo wina ku Malawi, dzina lake Ruth, anaona abale ndi alongo ena akugonja m’ma 1970. Iye anati: “Anthuwa sankafuna kusiya moyo wawofuwofu. Ena anapita nafe kumsasa koma kenako anavomera kukhala mamembala achipani n’kubwerera kwawo. Ankaona kuti sangathe kukhala moyo wovutika wakumsasako.” Koma atumiki a Mulungu ambiri anakhalabe okhulupirika ndipo analolera kusiya zinthu zawo zonse n’kukhala pa mavuto azachuma.—Aheb. 10:34.
12, 13. (a) Kodi Yehova amawaona bwanji anthu? (b) Kodi tingadziwe bwanji ngati tayamba kamtima konyadira kwambiri dziko lathu?
12 Kunyada. Anthu ambiri amakonda kwambiri kwawo kumene amachokera komanso mtundu ndi chikhalidwe chawo. Koma kupanda kusamala, zimenezi zingachititse kuti tisamaone anthu komanso maboma mmene Mulungu amawaonera. N’zoona kuti Mulungu safuna kuti tizichita manyazi ndi chikhalidwe chathu. Ndipotu zimakhala zosangalatsa kwambiri anthu azikhalidwe zosiyanasiyana akakhala pamodzi. Koma tiyenera kukumbukira kuti Mulungu amaona kuti anthu onse ndi ofanana.—Aroma 10:12.
13 Choncho tisamanyadire kwambiri dziko kapena mtundu wathu mpaka kuyamba kuganiza kuti ndife apamwamba kuposa ena. Maganizo amenewa angatichititse kuti tigonje mosavuta pakabuka nkhani zokhudza ndale. Zoterezi zinachitikanso m’nthawi ya atumwi. Akhristu ena achiheberi ankachitira akazi achigiriki zinthu zopanda chilungamo. (Mac. 6:1) Ndiye kodi tingadziwe bwanji ngati tayamba kamtima konyada? Tiyerekeze kuti m’bale kapena mlongo wochokera kudziko lina wakupatsani malangizo. Kodi mungakane malangizowo n’kumaganiza kuti, ‘Munthu wobwera sangatiuze zochita’? M’malomwake tiyenera kutsatira malangizo a m’Malemba akuti: “Musachite chilichonse ndi mtima wokonda mikangano kapena wodzikuza, koma modzichepetsa, ndi kuona ena kukhala okuposani.”—Afil. 2:3.
YEHOVA ANGAKUTHANDIZENI
14. (a) Kodi pemphero lingatithandize bwanji? (b) Perekani chitsanzo cha m’Baibulo chosonyeza kuti pemphero ndi lothandiza?
14 Chinthu chachitatu chimene chingatithandize kuti tizipewa kulowerera ndale, ndi kudalira Yehova. Tiyenera kupempha mzimu woyera kuti utithandize kukhala ndi makhalidwe monga kuleza mtima ndi kudziletsa. Makhalidwewa angatithandize kwambiri makamaka ngati m’dziko lathu mumachitika zachinyengo kapena zopanda chilungamo. Tingamupemphenso nzeru kuti tizitha kuzindikira zinthu zimene zingatichititse kuti tikhale osakhulupirika pa nkhani zokhudza ndale. (Yak. 1:5) Kodi muli m’ndende chifukwa chofuna kukhalabe okhulupirika? Ngati ndi choncho, mungapemphe Yehova kuti akupatseni mphamvu kuti mulimbe mtima komanso muthe kupirira mavuto alionse amene mungakumane nawo.—Werengani Machitidwe 4:27-31.
15. Kodi Mawu a Mulungu angatithandize bwanji kukhalabe okhulupirika? (Onaninso bokosi lakuti, “Mawu a Mulungu Anawathandiza Kukhalabe Okhulupirika.”)
15 Yehova angakuthandizeni pogwiritsa ntchito Mawu ake. Mungawerenge ndi kuganizira kwambiri mavesi amene angakuthandizeni kuti musalowerere ndale. Ndi bwinonso kuloweza mavesi oterewa chifukwa angadzakuthandizeni pa nthawi imene mulibe Baibulo. Mawu a Mulungu amatithandizanso kuti tizikhulupirira kwambiri madalitso amene Ufumu udzabweretse. Izi zingatithandize kuti tipirire tikamayesedwa. (Aroma 8:25) Mukhozanso kusankha malemba amene amanena za zinthu zimene inuyo mudzasangalale nazo kwambiri m’Paradaiso. Kenako muziganizira mmene mudzasangalalire malembawo akadzakwaniritsidwa.
TIZITSANZIRA ANTHU ENA OKHULUPIRIKA
16, 17. Kodi tingaphunzire chiyani kwa atumiki a Yehova okhulupirira amene sanalowerere ndale? (Onani chithunzi patsamba 27.)
16 Chinthu china chimene chingatithandize kuti tisalowerere ndale, ndi kutsanzira anthu ena okhulupirika. Nkhani zawo zingatithandize kuti tisagonje. Mwachitsanzo, Sadirake, Mesake ndi Abedinego anakana kulambira fano la ku Babulo. (Werengani Danieli 3:16-18.) Nkhani zimenezi zathandiza abale ndi alongo ambiri kuti azilimba mtima n’kukana kulambira mbendera. Nayenso Yesu sankalowerera zochitika za m’dzikoli. Iye ankadziwa kuti chitsanzo chake chingathandize otsatira ake. Choncho anati: “Limbani mtima. Ine ndaligonjetsa dziko.”—Yoh. 16:33.
17 Pali Akhristu ambiri masiku ano amene salowerera ndale. Chifukwa cha zimenezi, ena amazunzidwa, kumangidwa kapenanso kuphedwa. Kuganizira za anthu amenewa kungalimbitse chikhulupiriro chathu. Mwachitsanzo, m’bale wina wa ku Turkey anati: “M’bale Franz Reiter anali wachinyamata koma anaphedwa chifukwa chokana kulowa usilikali mu ulamuliro wa Hitler. Kalata imene analembera mayi ake usiku woti aphedwa mawa lake, inasonyeza kuti ankakhulupirira kwambiri Yehova. Ndikakumana ndi mayesero ndidzayesetsa kumutsanzira.” [2]
18, 19. (a) Kodi abale ndi alongo mumpingo wathu angatithandize bwanji kuti tisalowerere ndale? (b) Kodi tiyenera kuchita chiyani panopa?
18 Ngati mukukumana ndi mavuto ena chifukwa cha ndale muyenera kuuza akulu. Akuluwo angakupatseni malangizo a m’Malemba. Abale ndi alongo nawonso angakulimbikitseni ngati mutawafotokozera mavuto anuwo. Mungawapemphe kuti akupempherereni. Koma tisaiwale kuti nafenso tiyenera kupempherera abale athu komanso kuyesetsa kuwathandiza. (Mat. 7:12) Pawebusaiti yathu ya jw.org/ny pali nkhani zakuti, “Mayiko Amene a Mboni za Yehova Akumangidwa Chifukwa Chotsatira Zimene Amakhulupirira.” Nkhanizi zingakuthandizeni kudziwa anthu amene mungawapempherere. Pitani pamene alemba kuti, MALO A NKHANI, kenako pomwe alemba kuti, ZOKHUDZA MALAMULO. Pali nkhani za anthu amene amangidwa posachedwapa chifukwa cha chikhulupiriro chawo. Ndiyeno mukhoza kusankhapo mayina a anthu ena n’kuwatchula m’mapemphero anu kuti akhalebe okhulupirika.—Aef. 6:19, 20.
19 Panopa mapeto a dzikoli ali pafupi. Choncho tisamadabwe maboma akamatikakamiza kuti tizichita nawo zandale. Chofunika ndi kulimbitsa chikhulupiriro chathu n’cholinga choti tisakhale mbali ya dzikoli.
^ [1] (ndime 1) Pamene Yesu ankanena mawuwa, Kaisara ndi amene anali wolamulira wamkulu. Choncho anagwiritsa ntchito mawuwa potanthauza boma lililonse la anthu.
^ [2] (ndime 17) Onani buku lachingelezi lakuti, Jehovah’s Witnesses—Proclaimers of God’s Kingdom, tsamba 662. Onaninso bokosi lakuti, “Anafa Chifukwa Chofuna Kulemekeza Mulungu” m’chaputala 14 cha buku lakuti, Ufumu wa Mulungu Ukulamulira.


text:
Mafunso Ochokera kwa Owerenga
Kodi akulu ndi atumiki othandiza amaikidwa bwanji mumpingo?
Mtumwi Paulo anauza akulu a ku Efeso kuti: “Mukhale tcheru ndi kuyang’anira gulu lonse la nkhosa, limene mzimu woyera wakuikani pakati pawo kukhala oyang’anira, kuti muwete mpingo wa Mulungu, umene anaugula ndi magazi a Mwana wake weniweni.” (Mac. 20:28) Koma kodi mzimu woyera umathandiza bwanji poika akulu ndi atumiki othandiza masiku ano?
Choyamba, mzimu woyera unathandiza anthu kuti alembe m’Baibulo zimene abale ayenera kuchita kuti akhale akulu ndi atumiki othandiza. Pa 1 Timoteyo 3:1-7 pali zinthu 16 zofunika kuti munthu akhale mkulu. Zinthu zina zalembedwa pa Tito 1:5-9 ndi Yakobo 3:17, 18. Koma pa 1 Timoteyo 3:8-10, 12, 13 pali zinthu zofunika kuti munthu akhale mtumiki wothandiza. Chachiwiri, abale akamakambirana kuti aone ngati munthu akuyenerera kukhala mkulu kapena mtumiki wothandiza, amapempha Yehova kuti awapatse mzimu woyera n’cholinga choti uwatsogolere. Chachitatu, munthu amene akuikidwayo amafunika kukhala ndi makhalidwe amene mzimu woyera umatulutsa. (Agal. 5:22, 23) Choncho pa zifukwa zitatuzi, tingati mzimu woyera umathandiza poika akulu ndi atumiki othandiza.
Koma kodi ndani kwenikweni amaika akulu ndi atumiki othandiza? M’mbuyomu, oyang’anira madera ankatumiza ku ofesi ya nthambi mayina a anthu amene ankaona kuti akuyenerera kukhala akulu ndi atumiki othandiza. Ndiyeno kunthambiko, abale ena osankhidwa ndi Bungwe Lolamulira ankaona mayinawo ndiponso zimene zalembedwa n’kuvomereza ngati aona kuti akuyenereradi. Ndiyeno ankalemba kalata yodziwitsa akulu mu mpingo. Zikatero, akuluwo ankakambirana ndi munthu amene wavomerezedwayo kuti adziwe ngati akufunadi kutumikira komanso ngati pali chinachake chomulepheretsa. Pomaliza, akuluwo ankalengeza kumpingo.
Koma kodi akulu ndi atumiki othandiza ankaikidwa bwanji nthawi ya atumwi? Nthawi zina atumwi ndi amene ankaika anthu pa maudindo osiyanasiyana. Mwachitsanzo, iwo ndi amene anasankha anthu 7 kuti ayang’anire ntchito yogawa chakudya kwa akazi amasiye. (Mac. 6:1-6) Koma n’kutheka kuti anthu 7 amenewa anali kale akulu pamene ankasankhidwa kuti agwire ntchitoyi.
N’zoona kuti Malemba safotokoza zonse zimene zinkachitika poika munthu aliyense pa udindo koma amafotokoza zinthu zina zimene zingatithandize kudziwa mmene zinkachitikira. Mwachitsanzo, Malemba amati pamene Paulo ndi Baranaba ankabwerera pa ulendo wawo woyamba waumishonale, ‘anaika akulu mumpingo uliwonse, ndipo atapemphera ndi kusala kudya, anawapereka kwa Yehova yemwe anamukhulupirira.’ (Mac. 14:23) Patapita zaka zingapo, Paulo anauza Tito, yemwe ankayenda naye, kuti: “Ndinakusiya ku Kerete kuti ukonze zinthu zosalongosoka ndi kuti uike akulu mumzinda uliwonse, malinga ndi malangizo amene ndinakupatsa.” (Tito 1:5) Zikuonekanso kuti Timoteyo, yemwe ankayenda ndi Paulo, anauzidwanso kuti aziika anthu pa udindo. (1 Tim. 5:22) M’malemba amene takambiranawa, oyang’anira oyendayenda ndi amene ankaika anthu pa udindo, osati atumwi ndi akulu ku Yerusalemu.
Chifukwa cha mfundo zimene takambiranazi, Bungwe Lolamulira lasintha njira yoikira akulu ndi atumiki othandiza. Kuyambira pa September 1, 2014, zimene zizichitika poika akulu ndi atumiki othandiza ndi izi: Woyang’anira dera aliyense aziona mayina a anthu amene akulu akuona kuti akuyenera kuikidwa pa udindo. Ndiyeno akafika pampingo, aziyesetsa kuwadziwa bwino anthuwo ndipo ngati n’kotheka aziyenda nawo mu utumiki. Pambuyo pokambirana ndi akulu za anthuwo, woyang’anira derayo ndi amene aziwaika pa udindo. Njira imene tafotokozayi ndi yofanana ndi imene inkatsatiridwa nthawi ya atumwi.
Koma kodi ndani amathandiza pa ntchito yoika anthu pa udindo? Choyamba, “kapolo wokhulupirika ndi wanzeru” ndi amene amathandiza chifukwa ali ndi udindo wodyetsa antchito apakhomo. (Mat. 24:45-47) Kuti achite zimenezi, kapoloyu amafufuza Malemba mothandizidwa ndi mzimu woyera n’kupeza mfundo zoyenera kutsatira poyendetsa gulu la Yehova. Kapolo wokhulupirikayu ndi amenenso amaika oyang’anira madera komanso abale a m’Komiti ya Nthambi. Ndiyeno ofesi ya nthambi ndi imene imaonetsetsa kuti malangizo onse ochokera kwa kapoloyu akutsatiridwa. Bungwe la akulu mumpingo uliwonse lili ndi udindo wofufuza bwinobwino Malemba n’kuona ngati anthu ena akuyenerera kukhala pa udindo mumpingo. Kenako limapereka mayina a abalewo kwa woyang’anira dera. Ndiyeno woyang’anira dera ali ndi udindo woona bwinobwino zimene akuluwo alemba zokhudza anthuwo. Iye akafufuza bwinobwino za anthuwo ndiponso kupemphera, amawaika pa udindo ngati akuyeneradi.
Kumvetsa mfundo zonsezi n’kofunika kuti tidziwe mmene mzimu woyera umathandizira poika akulu ndi atumiki othandiza. Izi zimathandiza kuti tizilemekeza ndiponso kudalira kwambiri anthu amene aikidwa pa udindo mumpingo.—Aheb. 13:7, 17.
Kodi mboni ziwiri za m’chaputala 11 cha Chivumbulutso ndi ndani?
Pa Chivumbulutso 11:3 pali ulosi wonena za mboni ziwiri zimene zidzanenera kwa masiku 1,260. Chaputala 11 chimanenanso kuti chilombo “chidzazigonjetsa ndi kuzipha.” Koma patadutsa “masiku atatu ndi hafu” mboni ziwirizi zidzaukitsidwa ndipo anthu oona zimenezi adzadabwa kwambiri.—Chiv. 11:7, 11.
Kodi mboni ziwirizi ndi ndani? Mfundo zina za m’chaputala chimenechi zingatithandize kudziwa. Choyamba, vesi 4 imanena kuti: “Mboni zimenezi zikuimiridwa ndi mitengo iwiri ya maolivi, ndi zoikapo nyale ziwiri.” Zimenezi zikutikumbutsa za choikapo nyale ndi mitengo iwiri ya maolivi zimene zatchulidwa mu ulosi wa Zekariya. Ulosiwu umanena kuti mitengo iwiri ya maoliviyi ikuimira “odzozedwa awiri” amene ‘amaimirira limodzi ndi Ambuye wa dziko lonse lapansi.’ Odzozedwa awiriwa ankaimira Zerubabele ndi Yoswa. (Zek. 4:1-3, 14) Chachiwiri, pa vesi 5 ndi 6 timamva kuti mboni ziwirizi zikuchita zinthu zina zazikulu zofanana ndi zimene Mose ndi Eliya anachita.—Yerekezerani ndi Numeri 16:1-7, 28-35 ndiponso 1 Mafumu 17:1; 18:41-45.
Kodi nkhani ya pa Chivumbulutso 11 ndi Zekariya 4:1-3, 14 ikufanana bwanji? Malemba onsewa akufotokoza za odzozedwa a Mulungu amene ankatsogolera pa nthawi yovuta. Choncho chaputala 11 cha Chivumbulutso chimanena za abale odzozedwa amene ankatsogolera pamene Ufumu wa Mulungu unakhazikitsidwa kumwamba mu 1914. Iwo analalikira kwa zaka zitatu ndi hafu ‘atavala ziguduli.’
Pambuyo pake, abale odzozedwawa anamangidwa kwa kanthawi. Apa zinali ngati aphedwa ndipo padutsa masiku atatu ndi hafu. Adani awo anasangalala kwambiri poganiza kuti ntchito ya mbonizi yatha.—Chiv. 11:8-10.
Koma malinga ndi ulosiwu, mboni ziwirizi zinaukitsidwa patadutsa masiku atatu ndi hafu. Izi zinachitika pamene abale odzozedwawo anamasulidwa kundende ndipo amene anakhalabe okhulupirika anapatsidwa udindo wapadera. Tikutero chifukwa chakuti mu 1919, Yehova anagwiritsa ntchito Yesu kuti asankhe abale kuti akhale “kapolo wokhulupirika ndi wanzeru” n’cholinga choti azisamalira anthu a Mulungu m’masiku otsiriza ano. Ndiyeno abale okhulupirikawa anali m’gululo.—Mat. 24:45-47; Chiv. 11:11, 12.
Chochititsa chidwi n’chakuti lemba la Chivumbulutso 11:1, 2 limanenanso za kuyeza kachisi wauzimu. Chaputala 3 cha Malaki chimanenanso za kuyendera kachisi wauzimu komanso kumuyeretsa. (Mal. 3:1-4) Kuyendera kachisi ndi kumuyeretsa kunachitika kuyambira mu 1914 mpaka chakumayambiriro kwa 1919. Nthawiyi ikuimiridwa ndi masiku 1,260 (kapena kuti miyezi 42) kuphatikiza ndi masiku atatu ndi hafu otchulidwa m’chaputala 11 cha Chivumbulutso.
Tikusangalala kwambiri kuti Yehova ‘anayeretsa anthu ake odzipereka pa ntchito zabwino.’ (Tito 2:14) Timayamikiranso chitsanzo cha abale odzozedwa amene anatsogolera pa nthawi yovutayo ndipo anali ngati mboni ziwirizo. *
^ ndime 18 Kuti mudziwe zambiri, onani Nsanja ya Olonda ya July 15, 2013, tsamba 22, ndime 12.


text:
ZOTI ACHINYAMATA ACHITE
ZOTI MUCHITE
Magemu Amene Ndimasewera pa Zipangizo Zamakono
Tsamba limene lingakuthandizeni kudziwa zochita posankha magemu ndiponso nthawi imene mungamasewere.
Zinanso
Kodi Mungafotokoze Bwanji Zimene Mumakhulupirira pa Nkhani ya Kugonana kwa Amuna Kapena Akazi Okhaokha?
Kukambirana nkhani ngati izi kumakhala kovuta. Tsambali lingakuthandizeni kuti muzifotokoza mwanzeru komanso mosamala maganizo anu pa nkhani ya kugonana kwa amuna kapena akazi okhaokha.
Ngati Bambo Kapena Mayi Anu Akudwala
Mfundo za patsambali zingakuthandizeni posamalira bambo kapena mayi anu amene akudwala matenda aakulu komanso podzisamalira nokha.
Musamapitirire Malire
Muzitumiza mameseji oyenera kwa anzanu amene si amuna kapena akazi anu.


text:
Kuyandikira kwa Mulungu Ndi Kwabwino
MUNTHUNE nditangokwanitsa zaka 9 ndinasiya kukula. Panopa ndili ndi zaka 43 ndipo ndine wamfupi mita imodzi yokha. Makolo anga atazindikira vuto langali ankandiuza kuti ndizigwira ntchito mwakhama n’cholinga choti ndisamaganizire kwambiri maonekedwe anga. Choncho ndinayamba kugulitsa zipatso ndipo ndinkaziyala mwaluso kuti zizioneka bwino. Izi zinkachititsa chidwi anthu ambiri moti ankabwera kudzagula.
Koma sikuti vuto langa linatheratu. Ndimavutikabe ndi zinthu zing’onozing’ono. Mwachitsanzo, m’masitolo ambiri sindifikira pakauntala. Zikuoneka kuti anthu akamamanga zinthu amangoganizira anthu aatali osati amsinkhu wanga. Poyamba ndinkadzimvera chisoni kwambiri koma ndinasintha maganizowa nditakwanitsa zaka 14.
Tsiku lina azimayi awiri a Mboni anabwera kudzagula zipatso ndipo kenako anayamba kundiphunzitsa Baibulo. Ndinazindikira kuti kudziwa Yehova komanso cholinga chake n’kofunika kwambiri kuposa kuganizira za kufupika kwanga. Mfundo imeneyi inandithandiza kwabasi. Ndinkakonda kwambiri lemba la Salimo 73:28. Mbali yoyamba ya vesili imanena kuti: “Kuyandikira kwa Mulungu ndi chinthu chabwino.”
Mwadzidzidzi, banja lathu linasamuka ku Côte d’Ivoire kupita ku Burkina Faso ndipo moyo wanga unasintha kwambiri. Tisanasamuke, anthu anazolowera kundiona ndikugulitsa zipatso. Koma ku Burkina Faso anthu ambiri ankandidabwa n’kumangondiyang’anitsitsa. Izi zinachititsa kuti ndizingodzitsekera m’nyumba kwa milungu ingapo. Kenako ndinakumbukira mmene ndinkamvera nditangodziwa kumene za Yehova. Choncho ndinalemba kalata ku ofesi ya nthambi ya Mboni za Yehova ndipo ananditumizira mmishonale wina dzina lake Nani kuti apitirize kundiphunzitsa. Iye ankabwera pa njinga yamoto ndipo ndinkagwirizana naye.
Misewu ya kumene tinkakhala inali yovuta ndipo nthawi ya dzinja inkakhala matope okhaokha. Nani ankagwa ndi njinga yakeyo maulendo ambirimbiri koma ankabwerabe kudzandiphunzitsa. Tsiku lina anandipempha kuti ndipite naye ku misonkhano. Apa ndinadziwa kuti tsopano ndiyenera kutuluka m’nyumba ngakhale kuti anthu azindiyang’anitsitsa. Ndinkadanso nkhawa poganiza kuti iye azivutika kwambiri kuyendetsa njingayo akandikweza. Koma ndinavomerabe pokumbukira mbali yachiwiri ya lemba londisangalatsa lija, imene imati: “Yehova Ambuye Wamkulu Koposa ndiye pothawirapo panga.”
Nthawi zina ine ndi Nani tinkagweranso m’matope koma sitinkadandaula chifukwa tinkakonda kwambiri kusonkhana. Popita ku Nyumba ya Ufumu anthu ankandiyang’anitsitsa kwambiri koma ndikafika abale ndi alongo ankandilandira bwino. Patangopita miyezi 9, ndinabatizidwa.
Mbali yachitatu ya lemba limene ndimalikonda lija imati: “Ndilengeze za ntchito zanu zonse.” Ndinkadziwa kuti ndizivutika kwambiri kulalikira. Ndimakumbukira zimene zinachitika nditapita kukalalikira tsiku loyamba. Ana ndi achikulire omwe ankandiyang’anitsitsa, kunditsatira ndiponso ankayerekezera mmene ndimayendera. Zinkandiwawa kwambiri koma ndinkalalikirabe pokumbukira kuti nawonso ayenera kuthandizidwa kuti akalowe m’Paradaiso.
Ndinagula kanjinga kamatayala atatu kopalasa ndi manja kuti ndisamavutike polalikira. Tikafika pamtunda, munthu amene ndinkalalikira naye ankandikankha ndipo tikafika potsetsereka ankakwera nawo njingayo. N’zoona kuti poyamba ntchito yolalikira inkandivuta koma kenako ndinayamba kuikonda kwambiri. Pofika mu 1998, ndinalembetsa upainiya wokhazikika.
Ndinkaphunzitsa anthu ambiri ndipo anthu 4 anabatizidwa. Ndinasangalala kwambiri kuti mng’ono wanga anayambanso kutumikira Yehova. Ndikamva mmene anthu ena akusinthira chifukwa chophunzira Baibulo, ndimasangalala kwambiri ndipo zimandilimbikitsa. Mwachitsanzo, tsiku lina ndikudwala malungo, ndinalandira kalata yochokera kwa mnyamata wina amene ankakhala ku Côte d’Ivoire. Ndinayamba kuphunzira naye pa nthawi imene anali kuyunivesite ndipo kenako ndinasiyira m’bale wina kuti aziphunzira naye. Kenako anasamukira ku Côte d’Ivoire ndipo ndinasangalala kumva kuti anali wofalitsa wosabatizidwa.
Bungwe lina lothandiza anthu olumala linayamba kundiphunzitsa kusoka. Koma mphunzitsi wina ataona kuti ndine wakhama anaganiza zondiphunzitsa kapangidwe ka sopo. Bungweli linandiphunzitsadi ndipo anthu ambiri amakonda sopo amene ndimapanga moti amandipezera makasitomala ena. Panopa ndili ndi njinga yamoto yamatayala atatu imene ndimagwiritsa ntchito pokapereka sopoyu kwa anthu.
Koma mu 2004, msana wanga unayamba kupweteka kwambiri moti ndinaona kuti ndi bwino kusiya upainiya. Koma ndimayesetsabe kulalikira mwakhama.
Anthu amanena kuti ndimakonda kumwetulira. Munthune ndimasangalaladi chifukwa chakuti kuyandikira kwa Mulungu ndi kwabwino.—Yofotokozedwa ndi Sarah Maiga.


text: 60 “Imirira+ mkazi iwe! Onetsa kuwala kwako,+ pakuti kuwala kwako kwafika,+ ndipo ulemerero wa Yehova wakuunika.+2 Taona! Mdima+ udzaphimba dziko lapansi, ndipo mdima wandiweyani udzaphimba mitundu ya anthu. Koma kuwala kwa Yehova kudzafika pa iwe, ndipo ulemerero wake udzaonekera pa iwe.+3 Mitundu ya anthu idzatsata kuwala kwako,+ ndipo mafumu+ adzatsata kunyezimira kwako.+4 “Takweza maso ako uone zonse zimene zikuchitika mokuzungulira. Onse asonkhanitsidwa pamodzi.+ Abwera kwa iwe.+ Kuchokera kutali, ana ako aamuna akubwera limodzi ndi ana ako aakazi, amene adzasamalidwe atanyamulidwa m’manja.+5 Pa nthawi imeneyo, nkhope yako idzasangalala ukadzaona zimenezi.+ Mtima wako udzanthunthumira ndi kufutukuka, chifukwa chuma cha m’nyanja chidzabwera kwa iwe. Katundu wa mitundu ya anthu adzabwera kwa iwe.+6 Chikhamu cha ngamila zamphongo zing’onozing’ono za ku Midiyani ndi ku Efa+ chidzadzaza dziko lako. Anthu onse a ku Sheba+ adzabwera atanyamula golide ndi lubani. Iwo adzatamanda Yehova pamaso pa anthu onse.+7 Nkhosa zonse za ku Kedara+ zidzasonkhanitsidwa kwa iwe. Nkhosa zamphongo za ku Nebayoti+ zidzakutumikira.+ Ine ndidzazilandira paguwa langa lansembe,+ ndipo ndidzakongoletsa nyumba yanga yokongola.+8 “Kodi amene akubwera chouluka ngati mtambowa ndani?+ Ndani awa akubwera ngati nkhunda zimene zikuulukira kumakomo a makola awo?9 Pakuti zilumba zidzayembekezera ine.+ Nazonso zombo za ku Tarisi+ zidzayembekezera ine ngati poyamba paja, kuti zikubweretsere ana ako aamuna kuchokera kutali.+ Iwo adzabwera atanyamula siliva ndi golide wawo,+ kuti alemekeze dzina+ la Yehova Mulungu wako ndi Woyera wa Isiraeli,+ pakuti iye adzakhala atakukongoletsa.+10 Alendo adzamanga mipanda yako,+ ndipo mafumu awo adzakutumikira.+ Ine ndinakulanga mu mkwiyo wanga,+ koma chifukwa cha kukoma mtima kwanga ndidzakuchitira chifundo.+11 “Zipata zako zidzakhala zotsegula nthawi zonse.+ Sizidzatsekedwa usana ndi usiku kuti chuma cha mitundu ya anthu chibwere kwa iwe,+ ndipo mafumu awo ndiwo adzakhale patsogolo pochita zimenezi.+12 Pakuti mtundu uliwonse ndi ufumu uliwonse umene sudzakutumikira udzawonongedwa, ndipo mitundu ya anthu idzasakazidwa ndithu.+13 “Ulemerero wa Lebanoni udzabwera kwa iwe. Mtengo wofanana ndi mkungudza, mtengo wa ashi, ndiponso mtengo wa paini zidzabwera pa nthawi imodzi,+ kuti zikongoletse malo anga opatulika,+ ndipo ine ndidzalemekeza malo oikapo mapazi anga.+14 “Ana a anthu okusautsa adzabwera kwa iwe atawerama.+ Onse amene anali kukuchitira chipongwe adzagwada pamapazi ako,+ ndipo adzakutcha mzinda wa Yehova, Ziyoni+ wa Woyera wa Isiraeli.15 “M’malo mokhala wosiyidwa mpaka kalekale ndi wodedwa, popanda aliyense wodutsa mwa iwe,+ ine ndidzakuika monga chinthu chonyaditsa mpaka kalekale, ndiponso chinthu chokondweretsa ku mibadwomibadwo.+16 Iwe udzayamwa mkaka wa mitundu ya anthu,+ ndipo udzayamwa bere la mafumu.+ Udzadziwadi kuti ine Yehova+ ndine Mpulumutsi wako,+ ndipo Wamphamvu+ wa Yakobo ndiye Wokuwombola.+17 M’malo mwa mkuwa, ndidzabweretsa golide.+ M’malo mwa chitsulo, ndidzabweretsa siliva. M’malo mwa mtengo, ndidzabweretsa mkuwa ndipo m’malo mwa miyala, ndidzabweretsa chitsulo. Ndidzaika mtendere kuti ukhale ngati wokuyang’anira,+ ndi chilungamo kuti chikhale ngati wokupatsa ntchito.+18 “M’dziko lako simudzamvekanso zachiwawa. Mkati mwa malire ako simudzakhalanso kusakaza kapena kuwononga.+ Mipanda yako udzaitcha Chipulumutso+ ndipo zipata zako udzazitcha Chitamando.19 Dzuwa silidzakhalanso lokuunikira masana, ndipo mwezi sudzakuunikiranso. Kwa iwe, Yehova adzakhala kuwala kosatha mpaka kalekale,+ ndipo Mulungu wako adzakhala kukongola kwako.+20 Dzuwa lako silidzalowanso, ndipo mwezi wako sudzapitanso kumdima. Pakuti kwa iwe, Yehova adzakhala kuwala kosatha mpaka kalekale,+ ndipo masiku ako olira adzakhala atatha.+21 Anthu ako onse adzakhala olungama.+ Iwo adzakhala m’dzikomo mpaka kalekale.+ Anthuwo adzakhala mmera wobzalidwa ndi ine+ ndiponso ntchito ya manja anga,+ kuti ineyo ndikongoletsedwe.+22 Wamng’ono adzasanduka anthu 1,000, ndipo wochepa adzasanduka mtundu wamphamvu.+ Ineyo Yehova ndidzafulumizitsa zimenezi pa nthawi yake.”+


text:
NKHANI YA PACHIKUTO | MABODZA OMWE AMALEPHERETSA ANTHU KUKONDA MULUNGU
Choonadi Chidzakumasulani
Tsiku lina Yesu ali ku Yerusalemu ankalankhula za Yehova, yemwe ndi Atate ake. Iye anadzudzula atsogoleri achipembedzo chonyenga amene analipo pa nthawi imeneyo. (Yohane 8:12-30) Zimene ananena pa tsikuli zimatiphunzitsa mmene tiyenera kuonera zikhulupiriro zokhudza Mulungu zimene anthu ambiri amazikhulupirira. Yesu anati: “Mukamasunga mawu anga nthawi zonse, ndiye kuti ndinudi ophunzira anga. Mudzadziwa choonadi, ndipo choonadi chidzakumasulani.”—Yohane 8:31, 32.
Ponena kuti “mukamasunga mawu anga,” Yesu anatchula mfundo imene ingatithandize kuzindikira ngati ziphunzitso zachipembedzo zili zolondola. Munthu wina akamakufotokozerani nkhani yokhudza Mulungu, muyenera kudzifunsa kuti, ‘Kodi zimene munthuyu akunena zikugwirizana ndi zimene Yesu ananena? Kodi n’zogwirizana ndi zimene Mawu a Mulungu amanena?’ Mungachite bwino kutengera chitsanzo cha anthu amene ankamvetsera Paulo akulankhula, omwe “anali kufufuza Malemba mosamala kuti atsimikizire ngati zimene anamvazo zinalidi zoona.”—Machitidwe 17:11.
Marco, Rosa ndi Raymonde, amene mawu awo ali m’nkhani yoyambirira ija, anafufuza mosamala zimene ankakhulupirira kuti aone ngati zinali zoona. Iwo anachita zimenezi pophunzira Baibulo ndi Mboni za Yehova. Kodi anthuwa anaphunzira zotani?
Marco: “Munthu amene ankatiphunzitsa Baibulo anayankha mafunso onse amene ine ndi mkazi wanga tinali nawo pogwiritsa ntchito Baibulo. Tinayamba kukonda Yehova, komanso ine ndi mkazi wanga tinayamba kukondana kwambiri.”
Rosa: “Poyamba ndinkaganiza kuti Baibulo ndi buku lofotokoza za Mulungu limene anthu analemba pogwiritsa ntchito nzeru zawo. Koma m’kupita kwa nthawi ndinayamba kupeza mayankho a mafunso amene ndinali nawo kuchokera m’Baibulo. Panopa ndimaona kuti Yehova ndi weniweni. Tsopano ndili ndi Mulungu amene ndingamudalire.”
Raymonde: “Ndinkapemphera kwa Mulungu kuti andithandize kuphunzira za iye. Pasanapite nthawi, ine ndi mwamuna wanga tinayamba kuphunzira Baibulo ndipo zimenezi zinatithandiza kudziwa zolondola zokhudza Yehova. Tinasangalala kwambiri titazindikira kuti Mulungu ndi wachikondi.”
Baibulo silimangotithandiza kuzindikira mabodza okhudza Mulungu, koma limatiuzanso za makhalidwe abwino amene Mulunguyo ali nawo. Baibulo ndi Mawu ouziridwa a Mulungu ndipo limatithandiza “kuti tidziwe zinthu zimene Mulungu watipatsa mokoma mtima.” (1 Akorinto 2:12) Bwanji nanunso osaphunzira Baibulo kuti mupeze mayankho a mafunso ofunika kwambiri okhudza Mulungu, cholinga chake komanso madalitso amene tidzalandire m’tsogolo? Mungawerenge ena mwa mayankho a mafunsowa pa webusaiti ya www.jw.org. Pitani pamene palembedwa kuti “Zimene Baibulo Limaphunzitsa > Kuyankha Mafunso a M’Baibulo” Mungathenso kupempha pa webusaitiyi kuti wa Mboni wina azikuphunzitsani Baibulo kapena mungafunse wa Mboni za Yehova aliyense. Tikukhulupirira kuti ngati mutachita zimenezi mudzaona kuti n’zotheka kukonda Mulungu.


text:
Kodi Bungwe la Watch Tower Bible and Tract Society Ndi Chiyani?
Bungwe la Watch Tower Bible and Tract Society of Pennsylvania linakhazikitsidwa mu 1884 motsatira malamulo a ku Pennsylvania m’dziko la United States ndipo cholinga chake si kupeza ndalama. A Mboni za Yehova amagwiritsa ntchito bungweli pochita zinthu monga kufalitsa Mabaibulo ndiponso mabuku ena.
Zolinga za bungweli n’zokhudza “chipembedzo, maphunziro ndiponso kuthandiza anthu.” Koma cholinga chake chachikulu ndi “kulalikira ndiponso kuphunzitsa uthenga wa Ufumu wa Mulungu womwe Mfumu yake ndi Yesu Khristu.” Kuti munthu akhale m’bungweli amachita kupemphedwa ndipo sizidalira ndalama zimene munthuyo amapereka. Anthu amene ali m’bungweli amathandiza Bungwe Lolamulira la Mboni za Yehova.
Mabungwe Enanso
Kuwonjezera pa bungweli, a Mboni za Yehova amagwiritsanso ntchito mabungwe ena m’mayiko osiyanasiyana. Ena mwa mabungwewa ndi akuti, “Watch Tower” kapena “Watchtower.”
Mabungwewa akhala akuthandiza Mboni za Yehova pa ntchito zotsatirazi:
Kulemba ndi kufalitsa mabuku. Tafalitsa Mabaibulo pafupifupi 220 miliyoni ndiponso mabuku ena pafupifupi 40 biliyoni m’zilankhulo zoposa 700. Pawebusaiti yathu ya jw.org munthu akhoza kuwerenga Baibulo m’zilankhulo zoposa 120 popanda kulipira. Akhozanso kupeza mayankho a mafunso monga “Kodi Ufumu wa Mulungu N’chiyani?”
Maphunziro. Timakhala ndi sukulu zosiyanasiyana zophunzitsa Baibulo. Mwachitsanzo, kuyambira mu 1943, a Mboni za Yehova oposa 8,000 amaliza maphunziro a Sukulu ya Giliyadi Yophunzitsa Baibulo ndipo apita kukakhala amishonale kapena kukathandiza pa ntchito yolalikira kumayiko ena. Mlungu uliwonse anthu ambiri, ngakhalenso amene si Mboni, amaphunzitsidwanso pamisonkhano ya kumipingo yathu. Timakhalanso ndi sukulu zophunzitsa anthu kuwerenga ndi kulemba ndipo buku limene limagwiritsidwa ntchito pa sukuluyi lafalitsidwa m’zilankhulo 110.
Kuthandiza anthu. Timapereka chithandizo kwa anthu amene akumana ndi mavuto. Mwachitsanzo, tinathandiza anthu pa nthawi ya nkhondo imene inachitika ku Rwanda mu 1994 komanso pa nthawi ya chivomezi chimene chinachitika ku Haiti mu 2010.
Ngakhale kuti timachita zinthu zambiri pogwiritsa ntchito mabungwewa, sikuti timawadalira kuti tizigwira ntchito yathu yolalikira. Mkhristu aliyense ali ndi udindo wotsatira lamulo limene Mulungu anapereka lakuti tizilalikira ndiponso kuphunzitsa uthenga wabwino. (Mateyu 24:14; 28:19, 20) Timakhulupirira kuti Mulungu amathandiza ntchito yathuyi ndipo adzapitirizabe ‘kuikulitsa.’—1 Akorinto 3:6, 7.
Onaninso
Kodi Ntchito Yolemba Ndiponso Kumasulira Mabuku Athu Imayenda Bwanji?
Timasindikiza mabuku m’zinenero zoposa 700. N’chifukwa chiyani timamasulira mabuku athu m’zinenero zambiri?
Pa Nthawi ya Tsoka, Timathandizana Chifukwa cha Chikondi
M’mayiko ambirimbiri, a Mboni za Yehova amathandiza anthu amene ali m’mavuto.


text:
Zochitika Padzikoli
United States
Mumzinda wa Los Angeles ku California kuli maloboti okwana pafupifupi 4,500. Maloboti onsewa awakonza moti azionetsa mtundu wofanana pa nthawi imodzi. Achita izi n’cholinga choti magalimoto amene adutsa pamaloboti, asamaime chifukwa cha magalimoto omwe aimitsidwa pamaloboti akutsogolo. Malinga ndi zimene nyuzipepala ina inalemba, mzinda wa Los Angeles ndi “mzinda waukulu woyamba kuchita zimenezi.”
Padziko Lonse
Kafukufuku amene anachitika padziko lonse anasonyeza kuti chiwerengero cha anthu okhala ndi vuto la kunenepa kwambiri chawonjezeka pa zaka za pakati pa 1990 ndi 2010. Kunenepa kwambiri kukupha anthu ochuluka katatu kuyerekeza ndi matenda obwera chifukwa cha kusowa zakudya m’thupi. Izi zili choncho ngakhale kuti m’mayiko ambiri mudakali vuto la kusowa chakudya. Mmodzi mwa anthu ochita kafukufuku wodziwika bwino, dzina lake Majid Ezzati, ananena kuti zimenezi zili ngati, “anthufe tachoka m’dziko losowa chakudya limene tinkakhala zaka 20 zapitazo, n’kusamukira m’dziko la zakudya zambiri koma zosapatsa thanzi. Zakudyazi zikutidwalitsa ndipo izi zikuchitika ngakhale m’mayiko osauka.”
Midway Island
Mbalame ina ya mtundu wa Laysan albatross yomwe ndi “mbalame yakale kwambiri padziko lonse,” yaswanso mwana wina. Mu 1956 mbalameyi inali ndi zaka 5, kusonyeza kuti panopa ili ndi zaka zoposa 60. Pa zaka zimene mbalame imeneyi yakhala ndi moyo, yauluka mtunda wamakilomita pafupifupi 4 miliyoni. Mtunda umenewu ndi wofanana ndi kuyenda ulendo wochoka padzikoli kupita kumwezi n’kubwerera, maulendo 6.
South Africa
Kafukufuku wina anasonyeza kuti azimayi a ku South Africa amasambira sopo komanso kudzola mafuta oyeretsa n’cholinga choti akhale ndi khungu loyera. Koma zinthu zoyeretsazi n’zoopsa ndipo n’zoletsedwa m’mayiko ambiri. Kuopsa kwina kwa zinthu zimenezi n’koti zimayambitsa khansa, vuto la impso, matenda ovutika maganizo, nkhawa, tizilonda tapakhungu komanso zipsera.


text:
NKHANI YA PACHIKUTO | KODI MULUNGU AMAKUONANI KUTI NDINU WOFUNIKA?
Mulungu Akufuna Kuti Mukhale Naye pa Ubwenzi
“Palibe munthu angabwere kwa ine akapanda kukokedwa ndi Atate.” —YOHANE 6:44.
N’CHIFUKWA CHIYANI ANTHU ENA AMAKAYIKIRA? Pali anthu ambiri amene amakhulupirira kuti kuli Mulungu, koma amaona kuti sali naye pa ubwenzi. Mwachitsanzo, mayi wina wa ku Ireland dzina lake Christina, ananena kuti: “Ndinkadziwa kuti Mulungu ndi amene analenga chilichonse. Komabe sindinkamudziwa bwinobwino komanso ndinkaona kuti iye si bwenzi langa lapamtima.”
ZIMENE BAIBULO LIMANENA: Tikalakwa, Yehova satopa nafe ndipo amapitirizabe kutithandiza kuti tikhale naye pa ubwenzi. Yesu anapereka fanizo losonyeza mmene Mulungu amachitira zimenezi. Iye anati: “Ngati munthu ali ndi nkhosa 100 ndipo imodzi mwa nkhosazo n’kusochera, kodi sangasiye nkhosa 99 zija m’phiri ndi kupita kukafunafuna yosocherayo? . . . Mofanana ndi zimenezi, Atate wanga wakumwamba sakufuna kuti mmodzi wa tianati akawonongeke.”—Mateyu 18:12-14.
Zimenezi zikutiphunzitsa kuti Mulungu amaona kuti munthu aliyense ndi wofunika. Ndiye kodi Mulungu ‘amafunafuna’ bwanji anthu amene ali ngati nkhosa zosochera? Lemba la Yohane 6:44 limanena kuti Yehova amakokera anthuwa kwa iye.
Tiyeni tione mmene Mulungu anachitira zimenezi m’mbuyomu. M’nthawi ya atumwi, Mulungu anatumiza Filipo, yemwe anali wophunzira wa Yesu, kukakumana ndi nduna ya ku Itiyopiya kuti akakambirane nayo tanthauzo la zimene ndunayi inkawerenga m’Malemba. (Machitidwe 8:26-39) Pa nthawi ina Mulungu anachititsa kuti mtumwi Petulo apite kunyumba kwa kapitawo wa gulu la asilikali a Roma, dzina lake Koneliyo, yemwe ankapemphera komanso kuyesetsa kulambira Mulungu. (Machitidwe 10:1-48) Pa nthawi inanso Mulungu anatsogolera mtumwi Paulo ndi anzake kuti apite m’mbali mwa mtsinje womwe unali kunja kwa mzinda wa Filipi. Kumeneko anapeza mayi wina dzina lake Lidiya, yemwe anali “wolambira Mulungu,” ndipo Mulungu “anatsegula kwambiri mtima wake kuti atchere khutu ku zimene Paulo anali kunena.”—Machitidwe 16:9-15.
Zitsanzo za anthu onsewa zikusonyeza kuti Yehova anaonetsetsa kuti anthu amene ankafunitsitsa kumudziwa, apeze mwayi wophunzira za iye. Kodi ndani masiku ano amene amapita kunyumba za anthu kapena m’malo osiyanasiyana n’kumauza anthu uthenga wa m’Baibulo wonena za Mulungu? Ambiri angayankhe kuti, “Ndi a Mboni za Yehova.” Ndiye dzifunseni kuti, ‘Kodi n’kutheka kuti Mulungu akugwiritsa ntchito anthu amenewa pofuna kundikokera kwa iye?’ Tikukulimbikitsani kuti mupemphere kwa Mulungu kuti akuthandizeni kuzindikira njira imene akugwiritsa ntchito kuti akukokereni kwa iye. *
^ ndime 8 Kuti mudziwe zambiri, onerani vidiyo yakuti, N’chifukwa Chiyani Tiyenera Kuphunzira Baibulo? pa webusaiti yathu ya www.jw.org/ny.
Onaninso
N’chifukwa Chiyani Tiyenera Kuphunzira Baibulo?
Baibulo likuthandiza anthu mamiliyoni ambiri padziko lonse kupeza mayankho a mafunso ofunika kwambiri. Kodi inunso mukufuna kuthandizidwa?
Kodi Mungatani Kuti Muyandikire Mulungu?
Werengani nkhaniyi kuti mudziwe ngati Mulungu amamvetsera mapemphero onse, mmene tiyenera kupempherera, komanso zinthu zina zimene tingachite kuti tiyandikire Mulungu.


text:
September 5-11
SALIMO 119
Nyimbo Na. 48 ndi Pemphero
Mawu Oyamba (Osapitirira 3 min.)
CHUMA CHOPEZEKA M’MAWU A MULUNGU
“‘Muzitsatira Chilamulo cha Yehova’”: (10 min.)
Sal. 119:1-8—Kutsatira chilamulo cha Mulungu n’kumene kumatichititsa kukhalabe osangalala (w05 4/15 10 ndime 3-4)
Sal. 119:33-40—Mawu a Mulungu amatithandiza kuti tikhale olimba mtima tikamakumana ndi mavuto (w05 4/15 13 ndime 12)
Sal. 119:41-48—Kudziwa bwino Mawu a Mulungu kumatithandiza kuti tizilalikira molimba mtima (w05 4/15 13 ndime 13-14)
-
Kufufuza Mfundo Zothandiza: (8 min.)
Sal. 119:71—Kodi kukumana ndi mavuto kuli ndi ubwino wotani? (w06 9/1 14 ndime 4)
Sal. 119:96—Kodi mawu akuti “zinthu zonse zabwino kwambiri zili ndi malire” akutanthauza chiyani? (w06 9/1 14 ndime 5)
Kodi ndaphunzira zotani zokhudza Yehova pa kuwerenga Baibulo kwa mlungu uno?
Kodi ndi mfundo ziti zimene ndaphunzira pa kuwerenga Baibulo kwa mlungu uno zimene ndingazigwiritse ntchito mu utumiki?
-
Kuwerenga Baibulo: (Osapitirira 4 min.) Sal. 119:73-93
KUPHUNZITSA MWALUSO MU UTUMIKI
Kukonzekera Ulaliki wa Mwezi Uno: (15 min.) Nkhani yokambirana. Pambuyo poonetsa vidiyo ya chitsanzo cha ulaliki iliyonse, kambiranani mfundo zikuluzikulu za m’vidiyoyi. Limbikitsani ofalitsa kuti alembe ulaliki wawowawo.
MOYO WATHU WACHIKHRISTU
Nyimbo Na. 69
“Kodi Tingatani Ngati Tapeza Mwana Pakhomo Lomwe Tikufuna Kulalikira?”: (5 min.) Nkhani.
Zofunika Pampingo: (10 min.) Ngati palibe, mukhodza kukambirana zimene tikuphunzira mu Buku Lapachaka (yb16 59-62)
Phunziro la Baibulo la Mpingo: (30 min.) ia mutu 6 ndime 1-14.
Mfundo Zimene Taphunzira Komanso za Mlungu Wamawa (3 min.)
Nyimbo Na. 13 ndi Pemphero


text:
Kodi Baibulo Limaletsa Kugonana?
Yankho la m’Baibulo
Baibulo sililetsa kugonana koma limasonyeza kuti kugonanako ndi mphatso yochokera kwa Mulungu imene anthu okwatirana ayenera kusangalala nayo. Mulungu analenga “mwamuna ndi mkazi” ndipo anaona kuti zonse zimene analenga zinali “zabwino kwambiri.” (Genesis 1:27, 31) Pa nthawi imene Mulungu ankapereka Hava kwa Adamu kuti akhale mkazi wake, ananena kuti “iwo adzakhala thupi limodzi.” (Genesis 2:24) Umenewu unali ukwati woyambirira ndipo Adamu ndi mkazi wake anafunika kumakondana kwambiri komanso kumasangalala ndi mphatso ya kugonana.
Ponena za chisangalalo chimene mwamuna wokwatira amapeza mwa mkazi wake, Baibulo limati: “Usangalale ndi mkazi wapaunyamata wako . . . Mabere ake akukhutiritse nthawi zonse. Nthawi zonse uzikhala wokondwa kwambiri ndi chikondi chake.” (Miyambo 5:18, 19) Mulungu amafunanso kuti akazi okwatiwa azisangalala kwambiri akamagonana ndi amuna awo. Baibulo limati: “Mwamuna azikhutiritsa mkazi wake pogonana nayenso mkazi azikhutiritsa mwamuna wake.”—1 Akorinto 7:3, God’s Word Bible.
Zimene Baibulo limaletsa pa nkhani yogonana
Mulungu anakonza zoti anthu okhawo amene ayenera kugonana ndi okwatirana basi. Pamfundo imeneyi, lemba la Aheberi 13:4 limati: “Ukwati ukhale wolemekezeka kwa onse, ndipo pogona pa anthu okwatirana pakhale posaipitsidwa, pakuti Mulungu adzaweruza adama ndi achigololo.” Choncho anthu okwatirana ayenera kukhala okhulupirika ndipo sayenera kugonana ndi munthu wina aliyense yemwe si mkazi kapena mwamuna wawo. Ndipotu mwamuna kapena mkazi wapabanja amakhala wosangalala kwambiri akamapewa mtima wadyera wongofuna kudzikhutiritsa, koma akamatsatira mfundo ya m’Baibulo iyi: “Kupatsa kumabweretsa chimwemwe chochuluka kuposa kulandira.”—Machitidwe 20:35.
Onaninso
Zimene Mungachite Kuti Banja Lanu Lizisangalala
Chikondi chimene Yesu anasonyeza ndi chitsanzo chabwino kwa amuna, akazi, makolo, komanso ana. Kodi tikuphunzira chiyani kuchokera kwa Yesu?


text:
ZIMENE BAIBULO LIMANENA
Imfa
Anthu amakhala ndi maganizo osiyanasiyana pa nkhani imeneyi. Komabe Baibulo lingatithandize kudziwa zimene zimachitika munthu akamwalira.
Kodi n’zoona kuti pali chinachake chimene chimapitiriza kukhala ndi moyo munthu akamwalira?
ZIMENE ANTHU AMANENA
Ambiri amakhulupirira kuti munthu akamwalira, mzimu wake sufa ndipo umachoka n’kukakhala kwinakwake. Amati mzimuwo umapita kumwamba kapena kumoto. Ndipo ena amanena kuti munthu akafa, mzimuwo umakabadwanso kwinakwake.
ZIMENE BAIBULO LIMANENA
Baibulo silinena kuti pali chinachake chimene chimakhalabe ndi moyo munthu akamwalira. Koma limanena kuti munthu ndi “moyo.” Ndipo limanena kuti moyowo ndi umene umafa. Mwachitsanzo mneneri Ezekieli, yemwe analemba nawo Baibulo, ananena kuti “moyo” umafa. Komanso Baibulo likamanena za munthu amene wamwalira limanena kuti “munthu wakufa.” (Levitiko 21:11) Ndiye popeza “moyo” umafa, n’zomveka kunena kuti palibe chilichonse chimene chimachoka m’thupi la munthu n’kumapitirizabe kukhala ndi moyo munthuyo akamwalira.
“Moyo umene ukuchimwawo ndi umene udzafe.”
—Ezekieli 18:20.
Kodi chimachitika n’chiyani munthu akamwalira?
ZIMENE BAIBULO LIMANENA
Baibulo limanena kuti, “Kulibe kugwira ntchito, kuganiza zochita, kudziwa zinthu, kapena nzeru, ku Manda.” (Mlaliki 9:10) Choncho, munthu akamwalira “amabwerera kunthaka. Pa tsiku limenelo zonse zimene anali kuganiza zimatheratu.” (Salimo 146:4) Uwu ndi umboni wakuti munthu wakufa sangachite kapena kuganiza chilichonse. M’pake kuti Baibulo limayerekezera munthu amene wamwalira ndi amene ‘akugona’ tulo.—Mateyu 9:24.
N’CHIFUKWA CHIYANI KUDZIWA ZIMENEZI N’KOFUNIKA?
Anthu ambiri amene wachibale kapena mnzawo wamwalira amafuna atadziwa mayankho a mafunso otsatirawa: ‘Kodi wapita kuti? Kodi akhoza kutimva komanso kutiona? Kodi akuvutika?’ Ndiye popeza tadziwa kuti akufa sadziwa chilichonse, sitikhalanso ndi nkhawa chifukwa timadziwa kuti okondedwa athu sakuvutika. Komanso popeza palibe chilichonse chimene chimakhalabe ndi moyo munthu akafa, zimene Mulungu watilonjeza kuti adzaukitsa akufa zimakhala zomveka ndipo sitikayikira kuti adzachitadi zimenezi.—Yesaya 26:19.
“Akufa sadziwa chilichonse.”
—Mlaliki 9:5.
Onaninso
Bodza Lachitatu: Mulungu ndi Wankhanza
Ambiri amakhulupirira kuti Mulungu amalanga ochimwa kumoto kwamuyaya. Kodi Mulungu ndi wankhanza? Kodi n’chiyani chimachitikira munthu akamwalira?
Kodi Mawu Akuti Kuuka kwa Akufa Amatanthauza Chiyani?
Mungadabwe mutadziwa zimene Baibulo limanena zokhudza anthu amene adzaukitsidwe.


text:
NKHANI YA PACHIKUTO | KODI KUDZIPHA NDI NJIRA YABWINO YOTHETSERA MAVUTO?
Zinthu Zimasintha pa Moyo
“Timapanikizidwa mwamtundu uliwonse, koma osati kupsinjidwa moti n’kulephera kusuntha. Timathedwa nzeru, koma osati mochita kusoweratu pothawira.”—2 AKORINTO 4:8.
Kudzipha kuli ngati kuwotcha nyumba chifukwa choti m’nyumbamo muli makoswe, m’malo mongopha makoswewo. Ngakhale munthu atakumana ndi mavuto aakulu ooneka ngati sangathe, m’kupita kwa nthawi akhoza kutha. Ndipotu zinthu zikhoza kusintha n’kuyamba kuyenda bwino.—Onani bokosi lakuti “Zinthu Zinasintha pa Moyo Wawo.”
Ngakhale zitakhala kuti zinthu sizingasinthe pa moyo wanu, ndi bwino kumathana ndi mavuto amene mukukumana nawo panopa, m’malo momada nkhawa ndi mavuto amene angabwere m’tsogolo. Yesu ananena kuti: “Musamade nkhawa za tsiku lotsatira, chifukwa tsiku lotsatira lidzakhala ndi zodetsa nkhawa zakenso. Zoipa za tsiku lililonse n’zokwanira pa tsikulo.”—Mateyu 6:34.
Nanga kodi mungatani zitakhala kuti vuto lanu ndi loti silingathe? Mwachitsanzo, mwina muli ndi matenda okhalitsa. Kapenanso mukuvutika maganizo chifukwa cha zinthu zoti sizingasinthe, monga kutha kwa ukwati kapena imfa ya munthu amene munkamukonda?
Dziwani kuti ngakhale pa zochitika zoterezi, mungathebe kusintha zinazake. Mungasinthe mmene mukuonera nkhaniyo. Zimenezi zingakuthandizeni kuti muyambe kuona zinthu moyenera. (Miyambo 15:15) Zingakuthandizeninso kuti mupirire vuto lanulo m’malo momaganiza zoti ndi bwino kungofa. Zotsatira zake zingakhale zoti ngakhale kuti simungathetse vutolo, mungayambe kuliona moyenera.—Yobu 2:10.
MFUNDO YOYENERA KUIKUMBUKIRA: Simungathe kukwera phiri mwa kungoyenda sitepe imodzi yokha, koma mutayenda masitepe ambirimbiri mungapezeke muli pamwamba pa phirilo. N’chimodzimodzinso ndi mavuto anu amene mwina mungamawaone kuti ndi aakulu ngati phiri. Muyenera kumathana nawo pang’onopang’ono.
ZIMENE MUYENERA KUCHITA PANOPA: Uzani mnzanu kapena wachibale za vuto lanulo. Munthu ameneyo angakuthandizeni kuti muyambe kuona vutolo moyenera.—Miyambo 11:14.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
5 Samala mayendedwe+ ako ukapita kunyumba ya Mulungu woona. Ukapita kumeneko uzikamvetsera,+ osati uzikapereka nsembe monga mmene amachitira anthu opusa,+ pakuti iwo sadziwa kuti akuchita zoipa.+
2 Usamapupulume kulankhula, ndipo mtima wako+ usamafulumire kulankhula pamaso pa Mulungu woona,+ chifukwa Mulungu woona ali kumwamba+ koma iwe uli padziko lapansi. N’chifukwa chake suyenera kulankhula zambiri.+
3 Pakuti maloto amabwera chifukwa chochuluka zochita,+ ndipo kuchuluka kwa mawu kumachititsa munthu kulankhula zinthu zopusa.+
4 Ukalonjeza kwa Mulungu usamachedwe kukwaniritsa lonjezo lako,+ chifukwa palibe amene amasangalala ndi anthu opusa.+ Uzikwaniritsa zinthu zimene walonjeza.+
5 Kuli bwino kuti usalonjeze+ kusiyana ndi kulonjeza koma osakwaniritsa zimene walonjezazo.+
6 Usalole kuti pakamwa pako pakuchimwitse,+ komanso usamanene kwa mngelo+ kuti unalakwitsa.+ Kodi Mulungu woona akwiyirenji chifukwa cha mawu ako n’kuwononga ntchito ya manja ako?+
7 Chifukwa chochuluka zochita pamakhala maloto,+ zinthu zachabechabe, ndi mawu ochuluka. Koma uziopa Mulungu woona yekha.+
8 Ukaona munthu wosauka akuponderezedwa ndiponso zinthu zachiwawa ndi zopanda chilungamo+ zikuchitika m’chigawo cha dziko, usadabwe nazo.+ Pakuti wamkulu kuposa amene akuchita zimenezoyo+ akuona,+ ndipo pamwamba pa akuluakuluwo palinso ena akuluakulu kuposa iwowo.
9 Komanso, phindu la dziko lapansi ndi la munthu aliyense,+ chifukwa ngakhale mfumu imadalira kuti munda wake ulimidwe, kuti ipindule ndi zokolola za kumundako.+
10 Munthu wokonda siliva sakhutira ndi siliva, ndipo wokonda chuma sakhutira ndi phindu limene amapeza.+ Zimenezinso n’zachabechabe.+
11 Zinthu zabwino zikachuluka ozidya amachulukanso,+ ndipo kodi mwiniwake wa zinthuzo amapindula chiyani kuposa kumangoziyang’ana ndi maso ake?+
12 Wotumikira munthu wina amagona tulo tokoma+ ngakhale adye zochepa kapena zambiri. Koma zambiri zimene munthu wolemera amakhala nazo zimamulepheretsa kugona.
13 Pali chinthu chomvetsa chisoni kwambiri chimene ndaona padziko lapansi pano: Munthu kumangosunga chuma chake n’kudzapwetekedwa nacho.+
14 Chumacho chimatha+ chifukwa cha zoipa zinazake zimene zachitika, kenako iye amabereka mwana wamwamuna pamene alibe chilichonse choti angapatse mwanayo ngati cholowa.+
15 Monga mmene munthu anabadwira kuchokera m’mimba mwa mayi ake, adzapitanso wamaliseche+ ngati mmene anabwerera, ndipo palibe chilichonse chimene adzatenge+ pa ntchito yake imene anaigwira mwakhama.
16 Palinso chinthu china chomvetsa chisoni kwambiri: Monga mmene munthu anabwerera, adzapitanso chimodzimodzi. Kodi pali phindu lanji kwa munthu amene amachita khama kugwirira ntchito mphepo?+
17 Komanso, masiku onse a moyo wake amadya chakudya chake mu mdima ndi kusautsika mtima kwakukulu,+ amadwala, ndiponso amakhala ndi nkhawa.
18 Chinthu chabwino kwambiri ndiponso chokongola chimene ine ndaona, n’chakuti munthu ayenera kudya, kumwa ndi kusangalala, chifukwa cha ntchito yake yonse yovuta+ imene amaigwira mwakhama padziko lapansi pano, kwa masiku onse a moyo wake amene Mulungu woona wam’patsa. Pakuti imeneyo ndiyo mphoto yake.
19 Komanso, munthu aliyense amene Mulungu woona wam’patsa chuma ndiponso zinthu zambiri,+ ndiye kuti wamulola kuti adye kuchokera pa zinthuzo.+ Wamulolanso kuti alandire mphoto yake ndi kusangalala chifukwa cha ntchito yake imene amaigwira mwakhama.+ Imeneyi ndi mphatso yochokera kwa Mulungu.+
20 Pakuti zowawa za pamoyo wake waufupi sazizikumbukira kawirikawiri, chifukwa Mulungu woona akuchititsa kuti mtima wake uzisangalala.+
Patsani ena
Patsani ena
Mlaliki 5
Baibulo la Dziko Latsopano la Malemba Opatulika
https://www.jw.org/finder?docid=1011452&Book=21&Chapter=5&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D21%26Chapter%3D5%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Zitsanzo za Ulaliki
GALAMUKANI!
Funso: Anthu ambiri amafuna kukhala ndi moyo wathanzi. Kodi mukuganiza kuti tingatani kuti tidziteteze ku matenda?
Lemba: Miy. 22:3
Perekani Magaziniyo: Galamukani! iyi ikufotokoza njira zimene tingatsate kuti tidziteteze ku matenda.
KUPHUNZITSA CHOONADI
Funso: Kodi Mulungu ndi amene amayambitsa mavuto amene timakumana nawo?
Lemba: Yobu 34:10
Zoona Zake: Mulungu si amene amachititsa mavuto athu. Amene amachititsa mavuto ndi Mdyerekezi komanso anthu amene amasankha zinthu molakwika. Ndipo nthawi zina timakumana ndi mavuto chifukwa choti tinali malo olakwika pa nthawinso yolakwika. Tikakumana ndi mavuto, Mulungu amakhala wokonzeka kutithandiza chifukwa amatidera nkhawa.
N’CHIFUKWA CHIYANI TIYENERA KUPHUNZIRA BAIBULO? (Vidiyo)
Funso: Kodi mukuganiza kuti Mulungu ndi amene akulamulira dzikoli? [Yembekezerani kuti ayankhe.] Zimene Baibulo limanena zikhoza kukudabwitsani. Tiyeni tione zimenezi m’vidiyoyi. [Onetsani vidiyoyo.]
Perekani Buku: Mutu 11 wa buku ili ukufotokoza chifukwa chake Mulungu walola kuti anthu azivutika. Ukufotokozanso kuti Mulungu athetsa mavutowa posachedwapa. [Perekani buku lakuti, Zimene Baibulo Limaphunzitsa.]
LEMBANI ULALIKI WANUWANU
Potengera zitsanzozi, konzani njira imene mungagwiritse ntchito.


text:
Super Gepard 912 wa mkulu khalidwe ndi mwatsatanetsatane VC ndi mwambo phokoso tingawapeze ndege chitsanzo, wokonzeka kuuluka. The ULM amapangidwa Aero ServicesNdipo ntchentche kwa aero club a Mpaka Chatel ku France. Kumbukirani mndandanda cheke kuja, inunso muli nkhani zonse liwiro likupezeka pa piritsi ku galasi lakutsogolo mwa kuwonekera pa chizindikirochi (pansi pa GPS).
The Aéro Services Guépard Guépard 912 ndi French awiri mpando microlight kanyumba monoplane kulinganizidwa ndi kumangidwa ndi Aéro Services Guépard kukakomana ndi FAI Microlight muyezo, ndi kugulitsa ngati zida mbali pa ntchito yomanga ankachita masewera.
The Guépard 912 ndi kanyumba monoplane ndi anagwira mapiko mkulu-wokwera, iwo ali amodzi njinga ya magudumu atatu ankafika zida ndi akachita kanyumba awiri atakhala kumbali-ndi-mbali kasinthidwe. The Guépard wamangidwa kwa welded zitsulo chubu ndi ndege nsalu chophimba koma likupezeka ndi riveted zitsulo chophimba. Ngakhale angathe kugwiritsa osiyanasiyana injini ndi zotuluka mphamvu kuchokera 65 kuti 100 HP (48 kuti 75 kW) ndi HP 100 (75 kW) Rotax 912S zambiri ntchito.


text:
SIERRA LEONE NDI GUINEA
Kuyambira mu 1915 mpaka 1947 Kale (Gawo 1)
Mmene Choonadi Chinafikira
Uthenga wabwino unafika ku Sierra Leone m’chaka cha 1915. Anthu a m’dzikoli amene anali ku England anabwera ndi mabuku ofotokoza Baibulo. Mu July 1915, Alfred Joseph, yemwe anali Mboni yobatizidwa anafika ku Freetown. Iye anali ndi zaka 31, ndipo kwawo kunali ku Guyana ku South America. Iye anabatizidwa m’chaka chomwechi m’dziko la Barbados ku West Indies ndipo anabwera ku Freetown kudzagwira ntchito yoyendetsa sitima. Alfred ankakhala m’tauni ya Cline, komwe kunali nyumba za anthu ogwira ntchito ku kampani yawoyo. Malowa anali pa mtunda wa makilomita oposa atatu kuchokera ku mtengo wa ku Freetown uja. Iye anayamba kufotokozera anzake uthenga wa m’Baibulo.
M’chaka chotsatira, Alfred anakumana ndi Leonard Blackman, yemwe ankagwira naye ntchito ku Barbados. Mayi ake a Leonard, a Elvira Hewitt, ndi amene anaphunzitsa Alfred choonadi. Leonard ankakhala moyandikana ndi Alfred, choncho nthawi zambiri ankakambirana mfundo za m’Baibulo. Iwo ankagawiranso mabuku ofotokoza za m’Baibulo kwa anzawo ndi anthu ena achidwi.
Alfred ndi Leonard anaona kuti m’munda wa ku Freetown “mwayera kale ndipo m’mofunika kukolola.” (Yoh. 4:35) Mu 1923, Alfred analembera kalata kulikulu ku New York, yonena kuti: “Anthu ambiri kuno akufuna kuphunzira Baibulo. Kodi mungatitumizire munthu woti adzatithandize pa ntchito yolalikira kuno ku Sierra Leone?” Abale kulikuluko anamuyankha kuti: “Titumiza munthu.”
Alfred anati: “Loweruka lina usiku, patadutsa miyezi ingapo, ndinalandira foni.”
“Munthu yemwe anaimba foniyo anati: ‘Kodi ndinu amene munalembera kalata ku Watch Tower Society kupempha anthu oti adzakuthandizeni kulalikira?’
“Ndinayankha kuti, ‘Inde.’
“Munthuyo anati, ‘Ndiyetu anditumiza ineyo.’
“Munthuyu anali William R. Brown. Iye anafikira kuhotelo ya Gainford, limodzi ndi mkazi wake Antonia ndi mwana wawo wamkazi.
“Tsiku lotsatira, ineyo ndi Leonard tikukambirana mfundo za m’Baibulo, tinangoona chimunthu chojintcha chitaima pakhomo. Dzina lake anali William R. Brown. Anali wakhama kwambiri moti ankafuna kukamba nkhani mawa lake. Mwamsanga tinapempha malo ku Wilberforce Memorial Hall, yomwe inali holo yaikulu kwambiri mu Freetown. Tinapempha kuti akambe nkhaniyo Lachinayi, ndipo iyi inali nkhani yoyamba pa nkhani 4 zimene anakamba.
“Kagulu kathu kanayamba kuuza anthu kuti adzamvetsere nkhaniyi. Tinkagwiritsanso ntchito nyuzipepala ndi timapepala poitana anthuwo. Sitinkadziwa kuti anthuwo angabweredi. Koma anthu pafupifupi 500 anabwera kuphatikizapo atsogoleri a zipembedzo a ku Freetown. Zinali zosangalatsa kwambiri.”
Nkhaniyo inatenga ola lathunthu ndipo M’bale Brown ankagwiritsa ntchito kwambiri Malemba. Ankagwiritsanso ntchito pulojekita kuti anthu aziona mavesi. Ankakonda kunena kuti, “Baibulo likutero, osati Brown.” Anthu anadabwa kwambiri ndipo ankawombera m’manja mfundo iliyonse. Sikuti anthu ankakopeka ndi mawu ake amphamvu koma mfundo za m’Malemba zimene ankafotokoza. Mnyamata wina yemwe ankaphunzira zaubusa anati, “Komatu a Brown amalidziwa bwino Baibulo.”
Mzinda wonse unagwedezeka ndi nkhani za M’bale Brown moti anthu ambiri ankabwera kudzamvetsera nkhanizi. Lamlungu lotsatira, kunabweranso anthu ambiri kudzamvetsera nkhani yofotokoza zimene zimachitika munthu akamwalira. Anthu odalirika m’Matchalitchi osiyanasiyana atamva mfundo zogwira mtima zimene M’bale Brown anakamba usiku umenewo, anachoka m’zipembedzo zawozo.
Khamu la anthu linasonkhana kudzamvetsera nkhani yachinayi, yomwenso inali yomaliza, yamutu wakuti “Anthu Mamiliyoni Ambiri Amene Ali ndi Moyo Sadzafa.” Patapita nthawi, munthu wina wa ku Freetown ananena kuti, “M’matchalitchi ena, mapemphero amadzulo analephereka chifukwa chakuti anthu onse anapita kukamvetsera nkhani ya M’bale Brown.”
Popeza kuti M’bale William R. Brown nthawi zonse ankagwiritsa ntchito Baibulo pofotokoza mfundo zake, anthu anam’patsa dzina lakuti “Baibulo” Brown. M’baleyu ankadziwika ndi dzina limeneli ku West Africa konse ndipo ankalikonda mpaka pamene anamaliza utumiki wake padziko lapansi.


text:
Kodi Josephus Analembadi Zimenezi?
Flavius Josephus, yemwe ndi wolemba mbiri wa m’nthawi ya atumwi, analemba m’buku lake lina za imfa ya “Yakobo m’bale wake wa Yesu amene ankadziwikanso kuti Khristu.” Akatswiri ambiri amanena kuti nkhaniyi ndi yoona. Komabe ena amakayikira ngati mawu ena a m’nkhaniyi analembedwadi ndi Josephus. M’nkhani yakeyo analemba kuti:
“Tsopano pa nthawi imeneyi, panali munthu wanzeru dzina lake Yesu. Kaya n’zoyenera n’komwe kumutchula kuti munthu, chifukwa ankachita zinthu zodabwitsa kwambiri ndipo anthu ankakonda kumvetsera iye akamaphunzitsa. Iye anakopa Ayuda ambiri komanso anthu a mitundu ina. Anali Khristu ndipo Pilato anamuweruza kuti apachikidwe pamtanda. Anatero chifukwa chomvera amuna ena audindo omwe analinso Ayuda anzathu. Poyamba anthu amene ankamukonda sanamusiye ndipo atauka pambuyo pa masiku atatu anaonekera kwa anthuwo. Izi zinali zogwirizana ndi zimene Mulungu anauzira aneneri kuti alembe. Palinso zinthu zina zodabwitsa zokhudza Yesuyo zokwana 10,000 zimene aneneriwo analemba. Anthu omutsatira amatchedwa Akhristu ndipo alipobe mpaka pano.”—Josephus—The Complete Works, lomasuliridwa ndi William Whiston.
Kungoyambira kumapeto kwa zaka za m’ma 1500, anthu akhala akukangana za nkhani imeneyi. Ena amakhulupirira kuti Josephus analemba zimenezi koma ena amakayikira. Serge Bardet wa ku France, amene anali katswiri wa mbiri yakale komanso wolemba mabuku, anachita kafukufuku kuti apeze zoona zenizeni pa nkhaniyi yomwe yakhala ikuvuta kwa zaka zoposa 400. Zomwe anapeza anazilemba m’buku lake.
Josephus sankalemba mabuku achikhristu. Iye anali Myuda wolemba mbiri basi. N’chifukwa chake anthu amakayikira zoti iye analembadi kuti Yesu anali “Khristu.” Bardet analemba kuti mmene dzina lakuti Khristu analilembera n’zogwirizana kwambiri ndi mmene Agiriki amalembera mayina a anthu. Iye anawonjezera kuti n’zotheka kuti Josephus alembe choncho dzina lakuti Khristu ndipo umenewu ndi umboni wakuti Yesu analikodi. Ananenanso kuti anthu otsutsawo anafunika kuganizira mfundo imeneyi.
Kodi tinene kuti pali munthu wina amene anatengera kalembedwe ka Josephus yemwe anasintha zinthu zina? Bardet ataona maumboni ochokera m’mbiri komanso kalembedwe ka nkhaniyo, ananena kuti zimenezi n’zosatheka m’pang’ono pomwe. Iye anapitiriza kuti zimenezi zingatheke pokhapokha munthuyo atakhala ndi luso lotha kulemba ndendende ngati Josephus chifukwa kalembedwe ka Josephus kanali kakekake.
Komano n’chifukwa chiyani akatswiri ena amakayikira kuti amene analemba zimenezi ndi Josephus? Bardet anatchula pamene pagona vuto. Iye anati iwo amakayikira zimenezi kuposa nkhani zina zambirimbiri chifukwa chakuti safuna kukhulupirira kuti Yesu ndi Khristu.
Sitikudziwa ngati zimene anapeza Bardet zingasinthe maganizo a akatswiriwo. Komabe zinachititsa katswiri wina wodziwa bwino za Chiyuda ndi Chikhristu, dzina lake Pierre Geoltrain, kusintha maganizo. Poyamba iye ankakhulupirira kuti pali munthu wina amene anasintha nkhaniyi ndipo ankanyoza anthu onse amene ankaikhulupirira. Iye ananena kuti chimene chinachititsa kuti asinthe ndi kafukufuku wa Bardet. Geoltrain ananena kuti “aliyense ayenera kukhulupirira kuti nkhaniyo inalembedwadi ndi Josephus.”
A Mboni za Yehova ali ndi zifukwa zambiri zimene zimawapangitsa kukhulupirira kuti Yesu ndi Khristu. Zifukwazo zili m’Baibulo.—2 Tim. 3:16.


text:
Cholowa Chathu Chochokera kwa Mulungu
“Ichi ndi cholowa cha atumiki a Yehova.”—YES. 54:17.
1. Kodi Yehova wateteza chiyani kuti anthu apindule?
YEHOVA, yemwe ndi “Mulungu wamoyo ndi wamuyaya,” wateteza uthenga wake wopatsa moyo kuti uthandize anthu. Uthengawo sudzatha chifukwa “mawu a Yehova amakhala kosatha.” (1 Pet. 1:23-25) Timayamikira kwambiri kuti mwachikondi, Yehova wateteza uthenga wake m’Baibulo.
2. Kodi Mulungu wateteza chiyani m’Mawu ake kuti anthu agwiritse ntchito?
2 M’Mawu ake, Mulungu wateteza dzina lake limene analisankha yekha kuti anthu ake aligwiritse ntchito. Malemba amatchula “Yehova Mulungu” koyamba m’nkhani “yofotokoza mmene kumwamba ndi dziko lapansi zinalengedwera.” (Gen. 2:4) Dzina la Mulungu linalembedwa kambirimbiri pamiyala yomwe analembapo Malamulo Khumi. Mwachitsanzo, lamulo loyamba limayamba ndi mawu akuti: “Ine ndine Yehova Mulungu wako.” (Eks. 20:1-17) Dzina la Mulungu lakhala lilipobe mpaka pano. Zili choncho chifukwa Yehova Ambuye Wamkulu Koposa anateteza Mawu ake ndiponso dzina lake ngakhale kuti Satana wakhala akuyesetsa kuti lisapezeke.—Sal. 73:28.
3. Ngakhale kuti zipembedzo zonyenga zili paliponse, kodi Mulungu wateteza chiyani?
3 Yehova watetezanso choonadi m’Baibulo lomwe ndi Mawu ake. Timayamikira kwambiri kuti Mulungu watipatsa kuwala ndiponso choonadi ngakhale kuti zipembedzo zonyenga zili paliponse m’dzikoli. (Werengani Salimo 43:3, 4.) Anthu ambirimbiri akuyenda mu mdima koma ife tikuyendabe mosangalala m’kuunika kumene Mulungu watipatsa.—1 Yoh. 1:6, 7.
TILI NDI CHOLOWA CHAMTENGO WAPATALI
4, 5. Kodi takhala ndi mwayi waukulu uti kuyambira m’chaka cha 1931?
4 Mayiko amakhala ndi zinthu zimene tinganene kuti ndi cholowa. Mwachitsanzo, amakhala ndi chikhalidwe, zikhulupiriro ndiponso miyambo zomwe m’badwo uliwonse umapatsira unzake ndipo zakhalapo kwa zaka zambirimbiri. Akhristufenso tili ndi cholowa chamtengo wapatali kwambiri. Cholowa chathu chochokera kwa Mulungu ndi zinthu monga kukhala ndi mwayi wodziwa Mawu a Mulungu molondola komanso kumvetsa bwino choonadi chonena za iyeyo ndiponso zolinga zake. Cholowacho chimaphatikizaponso mwayi wina wapadera kwambiri.
5 Mwayi umenewu tinayamba kukhala nawo kuyambira pa msonkhano umene unachitika mu 1931 mumzinda wa Columbus ku Ohio, m’dziko la United States. Timapepala tosonyeza pulogalamu ya msonkhanowu analembapo zilembo izi “JW.” Mlongo wina anati: “Anthu ankanena mawu osiyanasiyana omwe ankaganiza kuti zilembozo zikuimira.” M’mbuyomu, tinkadziwika ndi dzina lakuti Ophunzira Baibulo. Koma Lamlungu, July 26, 1931 pa msonkhanowu, tinavomereza chigamulo chakuti tizidziwika ndi dzina lakuti Mboni za Yehova. Choncho zilembo zakuti “JW” zinkaimira dzinali m’Chingelezi. Tinali osangalala kwambiri kulandira dzina lochokera m’Malemba limeneli. (Werengani Yesaya 43:12.) M’bale wina anati: “Sindidzaiwala zimene zinachitika pa msonkhanowu. Tinavomereza dzinali mosangalala ndiponso kuwombera m’manja kwambiri.” Anthu a m’dzikoli anadana nalo kwambiri dzina limeneli. Koma ife tikuona kuti Yehova watidalitsa kwambiri chifukwa watilola kuligwiritsa ntchito kwa zaka zoposa 80 tsopano. Ndithudi, ndi mwayi waukulu zedi kukhala Mboni za Yehova.
6. Kodi mbali ina ya cholowa chathu chochokera kwa Mulungu ndi iti?
6 Mbali inanso ya cholowa chathu chochokera kwa Mulungu ndi mfundo zambiri zoona ndiponso zamtengo wapatali zochokera kwa atumiki akale. Mwachitsanzo, taganizirani za Abulahamu, Isaki ndiponso Yakobo. Anthu amenewa ayenera kuti ankakambirana ndi mabanja awo zimene angachite kuti asangalatse Yehova. M’pake kuti Yosefe anakana kuchita chiwerewere chifukwa sankafuna ‘kuchimwira Mulungu.’ (Gen. 39:7-9) Nawonso Akhristu ankaphunzitsa anzawo miyambo pochita kuwauza kapena kuwapatsa chitsanzo kuti azitsatira. Mwachitsanzo, mtumwi Paulo anapereka ku mipingo yachikhristu malangizo okhudza Chakudya Chamadzulo cha Ambuye. (1 Akor. 11:2, 23) Masiku ano, m’Baibulo timapezamo malangizo okhudza kulambira Mulungu “motsogoleredwa ndi mzimu ndi choonadi.” (Werengani Yohane 4:23, 24.) Yehova wapereka Baibulo kuti lithandize anthu onse. Koma atumiki a Mulungufe timaliyamikira kwambiri kuposa aliyense.
7. Kodi ndi lonjezo liti lomwe ndi mbali ina ya cholowa chathu?
7 Mbali inanso ya cholowa chathu ndi nkhani za m’mabuku athu a posachedwapa zimene zimatitsimikizira kuti ‘Yehova ali kumbali yathu.’ (Sal. 118:7) Nkhanizi zimatithandiza kukhala olimba m’chikhulupiriro ngakhale pamene tikuzunzidwa. Mbali yolimbikitsa kwambiri ya cholowa chathu chochokera kwa Mulungu ndi lonjezo lakuti: “‘Chida chilichonse chimene chidzapangidwe kuti chikuvulaze sichidzapambana, ndipo lilime lililonse limene lidzalimbane nawe pamlandu udzalitsutsa. Ichi ndi cholowa cha atumiki a Yehova, ndipo chilungamo chawo n’chochokera kwa ine,’ akutero Yehova.” (Yes. 54:17) Choncho palibe chida cha Satana chimene chingativulaze kwamuyaya.
8. Kodi tiphunzira chiyani m’nkhani ino ndiponso yotsatira?
8 Satana wakhala akuyesetsa kuwononga Mawu a Mulungu, kuthetsa dzina la Yehova ndiponso kubisa choonadi. Koma Yehova wamulepheretsa kuchita zimenezi. M’nkhani ino ndiponso yotsatira, tiphunzira (1) mmene Mulungu watetezera Mawu ake, (2) dzina lake ndiponso (3) mmene watiphunzitsira choonadi komanso kuchiteteza.
YEHOVA WATETEZA MAWU AKE
9-11. Perekani zitsanzo zosonyeza kuti Baibulo latetezedwa.
9 Yehova wateteza Mawu ake ngakhale kuti anthu ambiri ayesetsa kuwawononga. Buku lina limati: “Mu 1229 tchalitchi cha Katolika chinaletsa anthu wamba kugwiritsa ntchito Mabaibulo a m’zilankhulo zawo. Iwo anachita zimenezi chifukwa choopa anthu amene ankawatsutsa. . . . Pa msonkhano umene unachitikira ku Tarragona, m’dziko la Spain, m’chaka cha 1234, motsogoleredwa ndi James I kugwiritsa ntchito Mabaibulo a zilankhulo zina kunaletsedwa. . . . . Mu 1559 apapa analowerera nkhaniyi pamene Paul IV analemba kuti anthu sayenera kusindikiza kapena kukhala ndi Mabaibulo a zilankhulo zawo popanda chilolezo.”—Catholic Encyclopedia.
10 Ngakhale kuti anthu anayesetsa kuwononga Baibulo, Yehova waliteteza. Mwachitsanzo, John Wycliffe limodzi ndi anzake anatulutsa Baibulo loyamba m’Chingelezi cha m’ma 1382. Munthu winanso amene anamasulira Baibulo ndi William Tyndale, yemwe anaphedwa m’chaka cha 1536. Iye atamangiriridwa pamtengo, anthu amati anafuula kuti, “Ambuye, tsegulani maso a mfumu ya England.” Kenako anam’manga khosi ndi chingwe n’kumupha ndipo atatero, anamuwotcha.
11 N’zoona kuti Mulungu wateteza Mawu ake. Mwachitsanzo, m’chaka cha 1535, Baibulo lachingelezi lolembedwa ndi Miles Coverdale linatulutsidwa. Iye anagwiritsa ntchito Malemba Achigiriki ndiponso mabuku a Genesis mpaka 2 Mbiri a m’Malemba Achiheberi m’Baibulo lolembedwa ndi Tyndale. Koma anamasulira mbali zina za m’Malemba kuchokera ku Chilatini ndiponso pogwiritsa ntchito Baibulo lachijeremani lolembedwa ndi Martin Luther. Masiku ano, tili ndi Baibulo la Dziko Latsopano la Malemba Opatulika ndipo timaliyamikira kwambiri chifukwa ndi losavuta kumva, silinasinthidwe ndiponso ndi lothandiza kwambiri mu utumiki wathu. Tikusangalala kwambiri kuti palibe chiwanda kapena munthu amene angalepheretse Yehova kuteteza Mawu ake.
YEHOVA WATETEZA DZINA LAKE
12. Kodi Baibulo la Dziko Latsopano lathandiza bwanji kuteteza dzina la Mulungu?
12 Yehova Mulungu wateteza dzina lake m’Baibulo. Baibulo la Dziko Latsopano likusonyeza zimenezi. Komiti ya anthu odzipereka amene anamasulira Baibuloli analemba m’mawu ake oyamba kuti: “Chinthu chapadera kwambiri m’Baibulo lino n’chakuti tabwezeretsa dzina la Mulungu m’malo ake oyenerera. Tachita zimenezi pogwiritsa ntchito dzina la Mulungu limene pa Chichewa limadziwika bwino kwambiri kuti ‘Yehova.’ M’Baibuloli, dzinali likupezeka maulendo 6,973 m’Malemba Achiheberi ndiponso maulendo 237 m’Malemba Achigiriki.” Baibulo la Dziko Latsopano lonse lathunthu kapena mbali zake, tsopano likupezeka m’zilankhulo zoposa 116 ndipo Mabaibulo amene asindikizidwa ndi oposa 178,545,862.
13. N’chifukwa chiyani tinganene kuti anthu adziwa dzina la Mulungu kuyambira pamene analengedwa?
13 Anthu adziwa dzina la Mulungu kuyambira pamene analengedwa. Adamu ndi Hava ankadziwa dzinali ndipo iwo ankadziwa bwino kutchula kwake. Chigumula chitachitika, Hamu anachita zonyoza Nowa, atate ake. Atate akewo anati: “Adalitsike Yehova, Mulungu wa Semu, ndipo Kanani [mwana wa Hamu] akhale kapolo kwa iye.” (Gen. 4:1; 9:26) Mulungu ananena yekha kuti: “Ine ndine Yehova. Dzina langa ndi limeneli, ndipo sindidzapereka ulemu wanga kwa wina aliyense.” Iye ananenanso kuti: “Ine ndine Yehova, ndipo palibenso wina. Palibenso Mulungu kupatulapo ine.” (Yes. 42:8; 45:5) Yehova waonetsetsa kuti dzina lake litetezedwe ndiponso kuti lidziwike kwa anthu padziko lonse. Ndi mwayi waukulu kwambiri kugwiritsa ntchito dzina lakuti Yehova ndiponso kukhala Mboni zake. Zili ngati tikufuula kuti: “Tidzakweza mbendera zathu m’dzina la Mulungu wathu.”—Sal. 20:5.
14. Kodi dzina la Mulungu limapezekanso pa zinthu ziti?
14 Koma sikuti dzina la Mulungu limangopezeka m’Baibulo mokha. Mwachitsanzo, mwala wina wolembedwa ndi Amowabu unapezeka kutauni ya Dhiban, imene ili pa mtunda wa makilomita 21 kum’mawa kwa Nyanja Yakufa. Pamwalawo, analembapo za Mfumu Omuri ya ku Isiraeli ndipo anafotokoza zimene Mfumu Mesa inachita popandukira Isiraeli. (1 Maf. 16:28; 2 Maf. 1:1; 3:4, 5) Koma zochititsa chidwi kwambiri n’zakuti dzina la Mulungu m’Chiheberi linalembedwanso pamwalapo. Dzina la Mulungu m’Chiheberi limapezekanso m’makalata akalekale olembedwa pamapale omwe anapezeka pafupi ndi Isiraeli.
15. Kodi Baibulo la Septuagint n’chiyani? N’chifukwa chiyani linamasuliridwa?
15 Anthu oyambirira kumasulira Baibulo anathandizanso kuteteza dzina la Mulungu. Ayuda atatengedwa kupita ku ukapolo ku Babulo mu 607 B.C.E. n’kumasulidwa mu 537 B.C.E., ambiri sanabwerere ku Yuda ndiponso ku Isiraeli. Pofika m’zaka za m’ma 200 B.C.E., Ayuda ambiri anali kukhala mumzinda wa Alexandria ku Iguputo. Iwo ankafunitsitsa kuti Malemba Achiheberi amasuliridwe m’Chigiriki chifukwa pa nthawiyo, anthu ambiri ankalankhula Chigiriki. Anthu anamaliza kumasulira Baibulo m’Chigiriki pofika m’zaka za m’ma 100 B.C.E. ndipo Baibulo limeneli limatchedwa Septuagint. M’Mabaibulo amenewa muli dzina lakuti Yehova lolembedwa m’Chiheberi.
16. Kodi dzina la Mulungu linapezeka m’kabaibulo kati komwe kanayamba kufalitsidwa mu 1640?
16 Dzina la Mulungu limapezekanso m’kabaibulo kena kakale kamene kanali koyamba kufalitsidwa kumadera a ku America omwe ankalamulidwa ndi England. Kanali ndi buku la Masalimo lokha ndipo kanayamba kufalitsidwa m’chaka cha 1640. Anakamasulira m’Chingelezi chapanthawiyo kuchokera ku Chiheberi. M’kabaibuloka muli dzina la Mulungu pa Salimo 1:1, 2, lomwe limati “munthu wodala” sayenda m’malangizo a anthu oipa, “koma amakondwera ndi chilamulo cha Iehovah.” Kuti mudziwe zambiri zokhudza dzina la Mulungu, onani kabuku kakuti Dzina la Mulungu Limene Lidzakhala Kosatha.
YEHOVA AMATETEZA CHOONADI
17, 18. (a) Kodi “choonadi” chimatanthauza chiyani? (b) Kodi “choonadi cha uthenga wabwino” chimakhudza zinthu ziti?
17 Timasangalala kutumikira “Yehova, Mulungu wachoonadi.” (Sal. 31:5) Pofotokoza tanthauzo la mawu akuti “choonadi,” dikishonale ina imati: “Choonadi ndi mfundo zenizeni zonena za nkhani inayake osati mfundo zongoganizira kapena zopeka.” M’Chiheberi cha m’Baibulo, mawu amene nthawi zambiri amawamasulira kuti “choonadi” amatanthauza mfundo yoona, yodalirika ndiponso yokhala ndi umboni. Mawu achigiriki amene amawamasulira kuti “choonadi” amatanthauza mfundo yokhala ndi umboni, yoyenera ndiponso yolondola.
18 Yehova wateteza choonadi ndiponso kuonetsetsa kuti tichidziwe bwino. (2 Yoh. 1, 2) Iye akutithandiza pang’onopang’ono kumvetsa bwino choonadi. Pajatu Baibulo limati: “Njira ya olungama ili ngati kuwala kwamphamvu kumene kumamka kuwonjezereka mpaka tsiku litakhazikika.” (Miy. 4:18) Timavomereza ndi mtima wonse mawu amene Yesu anauza Mulungu m’pemphero akuti: “Mawu anu ndiwo choonadi.” (Yoh. 17:17) M’Mawu a Mulungu muli “choonadi cha uthenga wabwino” chomwe ndi ziphunzitso zonse zachikhristu. (Agal. 2:14) Ziphunzitsozi zimakhudza zinthu monga dzina la Yehova, ulamuliro wake, nsembe ya dipo ya Yesu, kuuka kwa akufa ndiponso Ufumu. Tiyeni tsopano tikambirane mmene Mulungu watetezera choonadi ngakhale kuti Satana wayesetsa kuchibisa.
YEHOVA SANALOLE KUTI CHOONADI CHISOKONEZEDWE
19, 20. Kodi Nimurodi anali ndani? Kodi ndi ntchito iti ya m’nthawi yake imene inalephereka?
19 Chigumula chitachitika, panali munthu yemwe ankamutcha kuti Nimurodi. Iye anali “mlenje wamphamvu wotsutsana ndi Yehova.” (Gen. 10:9) Popeza Nimurodi anali wotsutsana ndi Yehova Mulungu, tinganene kuti ankalambira Satana. Iye anali ngati anthu omwe Yesu anawauza kuti: “Inu ndinu ochokera kwa atate wanu Mdyerekezi, ndipo mukufuna kuchita zokhumba za atate wanu. Iyeyo . . . sanakhazikike m’choonadi.”—Yoh. 8:44.
20 Nimurodi ankalamulira mzinda wa Babele ndiponso mizinda ina ya pakati pa mtsinje wa Tigirisi ndi Firate. (Gen. 10:10) N’kutheka kuti iye ndi amene analamula kuti anthu amange mzinda wa Babele ndi nsanja yake m’chaka cha 2269 B.C.E. Ngakhale kuti Yehova anauza anthu kuti afalikire padziko lonse lapansi, anthu omwe ankamanga mzindawo anati: “Tiyeni timange mzinda wathuwathu, ndipo nsanja yake ikafike m’mwamba mwenimweni. Tikatero tidzipangira dzina loti titchuke nalo, ndipo sitibalalikana padziko lonse lapansi.” Koma iwo analephera kugwira ntchitoyi pamene Mulungu “anasokoneza chilankhulo cha anthu onse” ndipo anawabalalitsira padziko lonse lapansi. (Gen. 11:1-4, 8, 9) Ngati cholinga cha Satana chinali chakuti ayambitse chipembedzo chimodzi ndiponso kuti anthu onse azimulambira, ndiye kuti cholingacho chinalepherekeratu. Koma kuyambira kalekale, anthu olambira Yehova akhala akuchulukirachulukira.
21, 22. (a) N’chifukwa chiyani tinganene kuti chipembedzo chonyenga sichingalepheretse kulambira koona? (b) Kodi tidzakambirana chiyani m’nkhani yotsatira?
21 N’zosatheka kuti chipembedzo chonyenga chilepheretse kulambira koona. Tikutero chifukwa chakuti Mlangizi wathu Wamkulu wateteza Mawu ake, waonetsetsa kuti anthu adziwe dzina lake ndiponso wakhala akuthandiza anthu kudziwa choonadi. (Yes. 30:20, 21) Timasangalala kwambiri tikamalambira Mulungu mogwirizana ndi choonadi. Koma kuti tipitirize kuchita zimenezi, tiyenera kukhala tcheru kuti tizimudalira nthawi zonse ndiponso kuti tizitsogoleredwa ndi mzimu wake woyera.
22 M’nkhani yotsatira, tidzakambirana mmene ziphunzitso zina zonyenga zinayambira. Tidzaona kuti tikayerekezera ziphunzitsozi ndi zimene zili m’Baibulo, zimaonekeratu kuti ndi zabodza. Tidzaonanso kuti Yehova, yemwe amateteza kwambiri choonadi, watidalitsa potiphunzitsa zinthu zoona. Zinthu zimenezi ndi zamtengo wapatali kwambiri ndipo ndi mbali ina ya cholowa chathu chochokera kwa iye.